KESERONOKAN AKAN MEWARNAI RAKYAT MALAYSIA JIKA BN DAPAT DIKALAHKAN

Keseronokan adalah penting dalam kehidupan. Ia kadang-kadang merupakan motivasi untuk terus hidup dengan ceria dan gembira. Keseronokan tidak semata-mata berkaitan hiburan, muzik, melancong atau seumpamanya, tetapi juga disebabkan perkara-perkara baru yang dapat dirasai.
Bagi seseorang yang biasa makan nasi, sesekali dapat makan steak atau spagheti, ia adalah keseronokan. Mereka yang selalu makan kari kepala ikan merah atau kerapu  di kedai mamak, dapat merasa kepala ikan salmon, tentunya juga suatu keseronokan.
Mendapat hadiah daripada anak, walaupun cuma sebuah topi atau sarung telefon bimbit, adalah keseronokan bagi seorang ayah. Seorang isteri atau ibu juga akan merasa seronok apabila diberikan pinggan mangkuk atau set perhiasan dapur yang baru.
Pokoknya, perkara atau benda baru adalah menyeronokkan. Begitu juga dalam politik dan pentadbiran negara, kita sentiasa memerlukan perkara-perkara baru untuk memastikan kehidupan kita terus dalam keadaan yang menyeronokkan.
Tun Mahathir Mohamad tiba-tiba bertukar menjadi pengkritik Najib Razak, keluar UMNO, kemudian menubuhkan parti baru dan bergabung dengan pembangkang, adalah keseronokan dalam dunia politik negara. Jika tidak, segalanya-galanya seperti lesu dan kurang stamina.
Berada dalam pemerintahan UMNO dan BN sejak lebih 60 tahun lalu, harus kita akui sudah tiada lagi keseronokannya. Lebih-lebih lagi dengan Najib  menjadi Perdana Menteri dan Rosmah Mansor menjadi bayangan kepada banyak kecelaruan dan kerosakan dalam negara, keseronokan sebenarnya sudah lama menghembuskan nafas akhirnya.
Jika Najib, UMNO dan BN terus menang lagi selepas PRU 14 nanti, lagi tiada keseronokan akan kita hadapi. Semua yang akan berlaku selepas itu semunya sudah boleh dijangka.
Kita pasti  akan melihat lebih banyak perbelanjaan dan pembaziran, sementara Najib terus dengan retorik dan lakonan politiknya yang memualkan.
Kita juga akan menyaksikan Zahid Hamidi secara perlahan-lahan akan dipinggir dan dikurangkan kuasanya semata-mata untuk memberi laluan kepada sepupu Najib, Hishammuddin Hussein. Anak Tun Hussein Onn itu mungkin akan dijadikan Menteri Kewangan, kemudian Timbalan Perdana Menteri dan seterusnya mengambil alih jawatan Perdana Menteri daripada Najib.
Hishammuddin kemudian akan menaik dan melorongkan orang-orangnya pula dan tidak mustahil Khairy Jamaluddin akan berada di lapisan yang seterusnya.
Semua skripnya  sudah boleh dijangka jika UMNO dan BN berkuasa lagi. Ia langsung tiada keseronokan kerana rakyat akan tetap juga dengan susah derita menanggung beban kenaikan kos, cukai GST, penarikan subsidi, kemewahan golongan yang berkuasa dan sebagainya lagi.
Tetapi, cuba bayangkan keseronokannya jika Najib, UMNO serta  BN kecundang dan kuasa baru mengambil alih kerajaan nanti?
Kita bukan saja akan dapat Perdana Menteri baru yang disertai dengan penghapusan cukai GST serta beberapa pendekatan lain yang baik untuk rakyat, tetapi kita juga akan ternanti-nanti untuk menyaksikan bagaimana nasib Najib seterusnya.
Kita akan berteka-teki sama ada Najib akan berdepan pelbagai siri pendakwaan di mahkamah atas banyak kecurangan yang pernah dilakukannya, khususnya berkaitan 1MDB, terus berjuang melalui UMNO atau barangkali akan pindah bermastautin di luar negara?
Begitu juga dengan menteri-menteri UMNO yang ada ini, apakah mereka akan terus kekal dalam negara atau bagi yang kaya raya dan banyak masyuuk di sana sini, apakah mereka terus setia mempertahankan parti atau akan memilih kehidupan bebas di negara lain?
Setelah UMNO hilang kuasa, kita juga mungkin melihat Zahid Hamidi, Hishammuddin dan Khairy Jamaluddin akan bangkit menyalahkan Najib kerana tidak mahu berundur lebih awal dan kerananya telah menyebabkan mereka terlepas peluang untuk menjadi Perdana Menteri.
Di mana pula beradanya nanti Salleh Said Keruak, Rahman Dahlan, Annuar Musa, Nazri Aziz, Ahmad Maslan, Idris Haron, Ismail Sabri dan sekian ramai pemimpin pengampu setelah UMNO hilang kuasanya?
Lebih penting, kebenaran tentang skandal 1MDB, Jho Low, Riza Aziz dan segala-galanya hanya mungkin terdedah jika UMNO dan BN dapat ditumbangkan.
Selagi Najib terus berkuasa, hanya harapan kosong yang dijanjikan kepada kita mengenai syarikat pelaburan paling bermasalah itu.
Jika mahu disenaraikan, banyak sekali perkara-perkara baru yang akan muncul satu persatu dan tidak dijangka kesudahannya jika Najib, UMNO dan BN dapat dikalahkan.
Tidakkah ia merupakan keseronokan kepada kita dalam meneruskan kehidupan dan menghadapi hari-hari mendatang nanti?
Oleh itu, sebagaimana pilihan pengundi Amerika Syarikat yang telah mencetuskan keseronokan dunia setelah memilih Donald Trump sebagai Presiden yang baru, pengundi-pengundi PRU 14 akan datang juga tidak harus melepaskan peluang untuk menampilkan keseronokan bagi diraikan oleh 30 juta rakyat Malaysia.
Mulakanlah tekad itu mulai sekarang.  (SH 09/11/2016).

0

0

votes
Article Rating
Kongsikan artikel ini


APA SALAHNYA JIKA SEJARAH YANG SAMA BERLAKU KEPADA NEGARA KITA?

Ketika berucap merasmikan Konvensyen UMNO Johor, sepupu Najib Razak, Hishammuddin Hussein dilaporkan memberi ingatan mengenai PRU 14 akan datang yang dianggapnya bakal menjadi paling sengit dalam sejarah perjuangan parti itu.
Beliau yang juga Naib Presiden UMNO mengingatkan, UMNO perlu bersedia menghadapi persaingan mencabar itu bagi mengelak ia menerima nasib seperti Golkar di India, Kongres di India, LDP di Jepun dan Koumintang di Taiwan yang kalah dalam pilihanraya.
Mandat lima tahun sudah hampir dua pertiga hayatnya…ini bermakna UMNO perlu mendapat mandat baru, tapi ia bukanlah semudah yang kita impikan, katanya lagi.
Ingatan Hishammuddin itu tentunya tidak lain untuk memberi semangat kepada ahli-ahli UMNO agar terus bekerja keras lagi kiranya ingin mengekalkan kuasa yang ada sekarang.
Jika tidak, bersedialah hilang kuasa seperti yang dialami oleh Golkar, Kongres, LDP dan Koumintang. Itulah matlamat beliau.
Memang hakikat mengenai titipan sejarah itu barangkali sudah pun difahami oleh ramai orang. Ia bukanlah sesuatu yang asing.
Tetapi, apa yang Hishammuddin tidak beritahu ialah apakah rakyat dan negara Indonesia, India, Jepun serta Taiwan menjadi lebih buruk dan mereka semakin mundur ke belakang berikutan kalahnya parti-parti tersebut?
Adakah negara-negara tersebut telah hancur hanya kerana kalahnya sebuah parti yang selama ini menguasai kerajaan?
Atau dalam aspek-aspek tertentu, kekalahan itu mungkin memberi manfaat yang lebih baik lagi buat rakyat dan negara mereka?
Begitu juga bagi Malaysia, apakah kekalahan UMNO tidak baik bagi rakyat dan negara ini? Adakah hanya yang buruk-buruk saja bakal menimpa?
Jika negara kita tidak hancur, malah kekalahan UMNO mungkin memberi lebih banyak kebaikan, maka apa salahnya bagi rakyat Malaysia menuruti sejarah Golkar, Kongres, LDP dan Koumintang itu dalam PRU 14 nanti?
Soalnya juga, apakah UMNO akan menjadi lebih baik, pemimpinnya lebih bertanggungjawab dan Najib lebih jujur serta ikhlas, terutamanya berkaitan kemelut 1MDB dan wang berbilion-bilion, jika parti itu terus diberikan kuasa lagi memerintah negara ini? (SH 11/11/2016).

0

0

votes
Article Rating
Kongsikan artikel ini


KALI INI MACAI PUN PENING KEPALA, KENAPA PEGUAM NEGARA ENGGAN BERI
KERJASAMA MLA?

Kali ini macai dan pendedak Najib Razak tentu tambah pening kepala kerana sementara perbicaraan di Singapura mula mendedahkan banyak perkara, termasuk secara rasmi menamakan Jho Low untuk disiasat sama, pejabat Peguam Negara Malaysia pula dilaporkan menolak bantuan kerjasama MLA yang dipohon oleh pihak berkuasa Switzerland untuk meneruskan penyiasatan mereka berkaitan 1MDB.
Ini adalah penolakan kali kedua oleh Pejabat Peguam Negara Malaysia yang diketuai oleh Apandi Ali terhadap permohonan Pejabat Peguam Negara Switzerland.
Penolakan itu didedahkan oleh Peguam Negar Switzerland, Michael Lauber kepada Financial Times.
MLA atau Bantuan Perundangan Bersama adalah kerjasama antara negara untuk mendapatkan maklumat dan dokumen tertentu berkaitan sesuatu kes yang sedang disiasat. Dalam kes 1MDB, penyiasatan yang sedang dilakukan oleh pihak berkuasa Switzerland adalah berkaitan rasuah dan penggubahan wang haram bernilai berbilion-bilion ringgit.
Kenapa permohonan MLA itu ditolak? Jika benar 1MDB suci lagi bersih dan tiada sebarang kesalahan dilakukan, kenapa takut untuk saling bekerjasama dengan pihak luar yang berusaha mencari kebenaran?
Apakah hanya Switzerland saja yang  mahukan kepada kebenaran, sedangkan kita sebagai negara Islam cuba menutup kebenaran yang sama?
Bukankah kebenaran sepatutnya adalah sama saja di mana-mana pelusuk dunia?
Lagi pun, tidakkah Najib Razak sendiri, selain berulangkali menafikan salah laku dalam 1MDB, turut pernah berjanji sebelum ini untuk memberi sebarang kerjasama kepada mana-mana penyiasatan antarabangsa berkaitan dengannya?
Sekarang, apa sudah jadi beb? Kenapa janji tinggal janji?
Apa lagi hujah yang mahu dipakai oleh macai dan pendedak, termasuk mereka yang terus menjelajah berjumpa pelajar di luar negara untuk “goreng” lagi tentang 1MDB jika memberi kerjasama untuk menyiasat pun Peguam Negara tiada keberaniannya?
Sudah tentu makcik Felda pun mudah faham kali ini. Kalau benar tidak bersalah dan tiada apa-apa yang cuba dilindungi, apa yang ditakuti sangat sekadar memberi kerjasama?
Contoh mudahnya, kalau dalam rumah kita tiada barang curi dan kita juga bukan pencuri, tentu tiada sebab bagi kita untuk menghalang pihak polis untuk melakukan pemeriksaan.
Sebelum ini, Apandi Ali pernah menolak dua kali permohonan MLA yang dipinta oleh SPRM ketika diketuai oleh Abu Kassim untuk menyiasat Najib berkaitan 1MDB, SRC International dan wang RM2,600 juta yang diterimanya, sebaliknya mengarahkan penyiasatan ditutup.
MLA yang dipohon oleh Switzerland ini juga ditolak sebanyak dua kali oleh Peguam Negara kita.
Bermakna, menolak MLA bukan perkara luar biasa bagi Apandi.
Bagaimanapun Lauber berkata, penolakan MLA itu tidak menjejaskan penyiasatan mereka dan akan berusaha mendapatkan maklumat melalui negara-negara lain seperti Singapura, Amerika Syarikat dan lain-lain negara Eropah yang sudah bekerjasama baik dengan mereka selama ini.
Apa yang pasti, prosiding jenayah kami untuk mengekalkan intergriti sistem kewangan Swiss akan tetap diteruskan, tambah beliau lagi.
Tidakkah semua ini sebenarnya memalu dan menghodohkan lagi wajah negara kita di mata dunia?
Sudahlah kita tidak melakukan penyiasatan dengan sempurna dan cuba tutup sana tutup sini berkaitan 1MDB, tetapi dalam masa yang sama enggan pula memberi kerjasama yang dipinta oleh negara lain.
Lalu, masihkah  ada lagi yang tidak malu berkokok ke sana sini mempertahankan 1MDB dan mengatakan Malaysia di bawah Najib sedang diurus dengan baik dan sempurna? (SH 11/11/2016).

0

0

votes
Article Rating
Kongsikan artikel ini


MEMAHAMI MENGAPA PERJANJIAN PENYERTAAN PPBM KE DALAM PAKATAN HARAPAN
DITANGGUHKAN

 1. Bersyukur kita ke hadrat Allah s.w.t kerana dengan izin dan kurnia-Nya jua kita dapat bersama-sama menghadiri Konvensyen Pakatan Harapan pada hari ini.

2. Saya mengucapkan terima kasih yang tidak terhingga kepada pihak Sekretariat Pakatan Harapan yang telah mengundang saya untuk berucap bersama-sama pimpinan parti-parti Pakatan Harapan dalam konvensyen yang diadakan pada hari yang amat bersejarah ini.

3.Ini adalah satu penghargaan dan penghormatan yang amat bermakna buat Parti Pribumi Bersatu Malaysia. Pastinya, saya tidak melepaskan peluang untuk hadir bersama-sama dengan rakan-rakan pimpinan daripada PKR, DAP dan Amanah dalam konvensyen ini untuk merangka pembentukan sebuah gabungan parti-parti pembangkang yang mantap dan kuat serta menawarkan masa depan yang lebih baik buat Malaysia dan seluruh warganya.

4. Keadaan negara kita hari ini tidak bertambah baik. Harga minyak dunia yang rendah menyebabkan pendapatan negara semakin susut. Banyak subsidi yang sebelum ini diberikan untuk meringankan beban rakyat terpaksa ditarik balik. Yang terbaharu ialah penarikan subsidi minyak masak yang pastinya menambahkan beban rakyat, terutamanya golongan berpendapatan rendah.

5. Semalam, nilai ringgit menjunam ke paras RM4.72 berbanding satu dollar Amerika, iaitu paras paling rendah dalam tempoh 12 tahun. Ini adalah satu amaran awal yang menguji ketahanan Bank Negara dan ketangkasan kerajaan dalam menangani krisis. Saya pernah sebutkan dalam ucapan perbahasan Bajet 2017 di Parlimen baru-baru ini bahawa Malaysia berada dalam keadaan yang amat terdedah kepada serangan spekulator matawang jika langkah-langkah penyelamatan ekonomi negara tidak dilakukan dengan segera. Dengan hutang luar negara kita yang tinggi, harga minyak dunia yang menjunam dan sumber kewangan kerajaan yang terhad, negara kita akan menghadapi satu malapetaka ekonomi yang dahsyat jika ringgit kita diserang oleh penyangak matawang seperti yang dilakukan oleh Soros pada tahun 1997. Nauzubillahi minzalik.

6. Dengan kejatuhan nilai ringgit, nilai hutang luar negara kita yang kebanyakannya dalam matawang dollar akan turut meningkat. Selain itu, harga barangan import, terutama barangan makanan akan bertambah mahal dan ini sudah pasti menambahkan beban rakyat yang telah pun sedia terbeban dengan kos sara hidup yang tinggi. Pendapatan rakyat tidak meningkat, malah ramai yang terdedah kepada risiko kehilangan pekerjaan dan mata pencarian jika ekonomi negara kita terus suram dan kerajaan gagal untuk melaksanakan langkah-langkah rangsangan ekonomi dengan segera.

7. Malangnya, tatkala rakyat sedang gundah gulana dan keluh kesah memikirkan nasib hari ini dan esok, Perdana Menteri masih boleh menyanyi dan menari dengan gembira dalam pesta riang ria menyambut tetamu negara. Seolah-olahnya tiada apa yang berlaku. Malah sebelum itu, dia dan keluarganya berkelana ke negara China bukan untuk menarik pelaburan, tetapi menambah hutang negara.

8. Ketika kerajaan sepatutnya lebih berhemah dalam berbelanja dan berusaha untuk mengurangkan beban hutang negara, Najib telah menyebabkan kerajaan berhutang lagi sebanyak RM55 bilion dengan bank dari negara China untuk membina landasan keretapi paling mahal di dunia. Tatkala biasiswa mahasiswa dipotong, subsidi minyak ditarik balik dan peruntukan kepada kementerian-kementerian dikurangkan, kontrak pembinaan projek mega bernilai puluhan billion ringgit ini diberikan kepada sebuah syarikat dari negara China tanpa melalui proses tender terbuka.
9. Inilah cara pengurusan ekonomi Najib yang langsung tidak menghiraukan kebajikan rakyat. Ini tidak termasuk perjanjian-perjanjian lain yang bernilai RM144 bilion kesemuanya, yang kebanyakannya adalah hutang, bukan pelaburan. Hutang 1MDB pun masih belum nampak jalan penyelesaiannya, Najib menambah lagi hutang negara berjumlah ratusan billion ringgit yang akhirnya terpaksa ditanggung oleh rakyat.

10. Apabila pemimpin yang korup salah urus ekonomi negara, rakyatlah yang menderita. Hasil kutipan GST dan cukai pendapatan tidak dikembalikan kepada rakyat, sebaliknya terpaksa digunakan untuk membayar hutang negara dan menampung pembaziran oleh pemimpin yang boros dan rasuah.

11. Dalam keadaan ini, rakyat tiada banyak pilihan. Ke mana sahaja saya pergi, mereka kata tunggu pilihanraya. Mereka tidak mahu lagi mengundi Barisan Nasional. Mereka mahu mengundi parti yang diyakini boleh membentuk sebuah kerajaan yang bersih, beramanah dan bertanggunjawab serta mampu untuk menyelamatkan negara dan membela nasib masa depan mereka.

12. Rakyat sebenarnya meletakkan harapan yang tinggi kepada parti-parti pembangkang untuk mengalahkan Barisan Nasional dalam PRU 14. Mereka melihat parti-parti pembangkang sebagai pilihan utama untuk menerajui negara selepas PRU 14.

13.Namun, kita tidak boleh berasa selesa dengan sentimen rakyat yang nampaknya menyebelahi kita pada masa ini. Kerana pada masa yang sama mereka juga bertanya bolehkah parti-parti pembangkang membentuk satu gabungan politik yang mantap dan kuat untuk menewaskan Barisan Nasional? Atau mungkinkah parti-parti pembangkang gagal mencapai kata sepakat dan akhirnya terpaksa bertanding melawan sesama sendiri dalam pilihanraya.

14.Seperti yang telah berlaku dalam dua pilihanraya kecil baru-baru ini, pertandingan tiga penjuru melawan Barisan Nasional telah menyebabkan kekalahan parti pembangkang dan memberikan kemenangan mudah kepada Barisan Nasional, walaupun parti itu dilihat terbelenggu dengan seribu satu macam permasalahan.

15. Ingin saya tegaskan bahawa pertandingan tiga penjuru akan membawa malapetaka politik yang besar kepada parti-parti pembangkang. Ia ibarat jerangkap samar yang dipasang oleh rejim Najib  untuk memecah-belahkan pembangkang dan mengekalkan kuasa Barisan Nasional dengan cara yang amat kotor.

16. Justeru, penting bagi kita sesama parti pembangkang untuk mencapai kata sepakat dan mengadakan perjanjian untuk bertanding satu lawan satu menentang Barisan Nasional. Kita perlu mencari satu formula terbaik untuk mengelakkan pertembungan antara parti-parti pembangkang, khususnya dalam pembahagian kerusi pilihanraya.

17. Pastinya perlu ada sedikit pengorbanan dalam kalangan parti-parti pembangkang untuk mengelakkan pertembungan sesama sendiri di dalam pilihanraya demi mencapai matlamat yang lebih besar iaitu untuk menyelamatkan Malaysia daripada belenggu sebuah rejim yang jahat dan khianat. Dalam keadaan ini, kita tentunya perlu meletakkan kepentingan rakyat dan negara mengatasi kepentingan parti. Satukan barisan pembangkang. Barulah rakyat ada keyakinan bahawa kita boleh membentuk kerajaan yang lebih baik berbanding BN.

18. Untuk tujuan ini, PPBM bersedia dan komited untuk menjalin kerjasama dengan Pakatan Harapan. Saya tahu bahawa PPBM tidak boleh berjuang secara sendirian. Jika kita bertanding secara bersendirian tidak mungkin kita boleh menang dalam pilihanraya dan membentuk kerajaan.
19. Parti-parti dalam Pakatan Harapan pun tidak mungkin boleh menang dalam pilihanraya dan membentuk kerajaan jika bertanding secara bersendirian tanpa mewujudkan suatu muafakat politik sesama kita. Apatah lagi jika kita bertanding melawan sesama sendiri. Kita pasti akan tewas sebelum sempat masuk ke gelanggang. Kita sebenarnya amat memerlukan antara satu sama lain.

20. Cuma saya ingin memberikan sedikit penjelasan. Ada yang kata saya ‘back-out” atau tarik diri daripada menandatangani perjanjian kerjasama antara PPBM dan PH yang sepatutnya dimeterai pada hari ini.

21. Saya tidak sekali-kali “back out” atau berundur. Saya amat serius dan teliti dalam mengurus hal-hal yang penting seperti perjanjian dengan PH. Saya minta majlis menandatangani perjanjian ditangguhkan dahulu untuk memberikan masa yang cukup kepada semua kepimpinan PPBM dan PH untuk berbincang. Bukan hanya antara Presiden tetapi semua pemimpin kanan parti perlu duduk berbincang secara bersama untuk mencapai persetujuan atas setiap satu terma yang terkandung di dalam perjanjian itu.

22. Ini termasuk pendirian bersama dalam hal-hal yang berkait dengan kedudukan Agama Islam sebagai Agama Persekutuan dan hak para penganut agama lain untuk mengamalkan ajaran agama masing-masing secara aman dan harmoni, kedudukan istimewa kaum Melayu dan Bumiputera serta hak-hak yang sah bagi semua kaum, Bahasa Melayu sebagai Bahasa Kebangsaan dan kemuliaan institusi Raja-Raja Melayu seperti yang terkandung di dalam Perlembagaan Persekutuan.

23. Selain itu, perjanjian ini juga perlu merangkumi komitmen semua pihak untuk melakukan reformasi institusi, memerangi rasuah dan mewujudkan tadbir urus negara yang baik di samping kesediaan untuk merangka dasar-dasar bersama yang berpaksikan kepentingan rakyat dalam semua bidang termasuk ekonomi, pendidikan, sosial, agama, hubungan kaum, hubungan luar negara, keselamatan dan lain-lain. Dasar bersama ini akan dijadikan asas pembuatan dasar-dasar negara apabila kita membentuk kerajaan. Saya mencadangkan satu kumpulan pakar yang mewakili semua parti dibentuk untuk merangka dasar-dasar bersama ini. PPBM bersedia untuk terlibat dan mengambil bahagian dalam kumpulan pakar ini apabila ia diwujudkan kelak.

24. Saya mahu supaya keputusan untuk mengadakan kerjasama dibuat secara kolektif dan komprehensif. Ini memerlukan satu proses engagement yang lebih meluas dan menyeluruh dibuat di dalam parti dan di antara parti dalam merangka terma-terma perjanjian.

25. Saya telah minta Sekretariat PH tentukan tarikh dan masa yang sesuai dalam waktu yang terdekat ini untuk kepimpinan kanan PH dan PPBM duduk berbincang. Setelah semua terma perjanjian dipersetujui dalam perbincangan itu, saya mewakili PPBM akan menandatangani perjanjian kerjasama dengan PH.

26. Di pihak PPBM, kita akan mengadakan Mesyuarat Majlis Pimpinan Tertinggi Khas dalam sehari dua ini untuk membincangkan hubungan kerjasama dengan PH. Pandangan dalam mesyuarat ini akan dibawa dalam pertemuan bersama pimpinan kanan parti-parti PH. Saya mahu supaya semua pihak dilibatkan dalam perbincangan supaya setiap terma yang dipersetujui itu mendapat input yang sewajarnya daripada barisan kepimpinan semua parti.

27. Ini selaras dengan amalan Rasulullah s.a.w yang sentiasa bermusyarah dengan sahabat-sahabat sebelum mengambil sesuatu keputusan penting, sejajar dengan firman Allah s.w.t:

Yang bermaksud:

“Maka dengan sebab rahmat (yang melimpah-limpah) dari Allah (kepadamu wahai Muhammad), engkau telah bersikap lemah-lembut kepada mereka (sahabat-sahabat dan pengikutmu), dan kalaulah engkau bersikap kasar lagi keras hati, tentulah mereka lari dari kelilingmu. Oleh itu maafkanlah mereka (mengenai kesalahan yang mereka lakukan terhadapmu) dan pohonkanlah ampun bagi mereka dan juga bermesyuaratlah dengan mereka dalam urusan (peperangan dan hal-hal keduniaan) itu. Kemudian apabila engkau telah berazam (sesudah bermesyuarat, untuk membuat sesuatu) maka bertawakallah kepada Allah, sesungguhnya Allah Mengasihi orang-orang yang bertawakal kepadaNya.”

28. Melalui musyawarah yang lebih menyeluruh ini, insyaAllah kita boleh selesaikan semua isu secara kolektif dan mencapai kata sepakat dalam semua perkara. Kita juga mesti melakar satu roadmap yang jelas untuk membentuk sebuah gabungan politik yang kuat dan mantap sebelum PRU 14 dan insyaAllah, dengan sokongan padu rakyat, kita akan membentuk kerajaan selepas pilihanraya!

29. Kita mempunyai harapan yang amat cerah untuk memenangi PRU 14 jika kita berjaya membentuk gabungan parti-parti politik pembangkang yang padu untuk menentang BN secara satu lawan satu. Saya yakin, ‘the ground is fertile’. Rakyat sedang menunggu-nunggu kewujudan satu gabungan parti politik alternatif yang viable untuk menggantikan BN yang korup dan menindas rakyat.

30.Kerana itu, di samping komited untuk membentuk kerjasama dan pemuafakatan yang jitu dengan Pakatan Harapan, PPBM juga bersedia untuk menjalin kerjasama dengan parti-parti politik lain yang tidak berada di dalam PH, termasuk parti-parti di Sabah dan Sarawak, untuk menawarkan kepada rakyat sebuah gabungan parti politik yang kuat dan mantap serta mampu membentuk kerajaan dan membela nasib mereka.

31. Saya percaya rakyat pastinya teruja untuk melihat semua parti pembangkang sepakat untuk bekerjasama membebaskan Malaysia daripada rejim BN yang mengkhianati mandat rakyat. Rakyat lebih yakin dengan kita jika kita semua bersatu. Sebaliknya, rakyat akan kecewa dan putus harap jika kita berseteru.

32. Untuk mewujudkan satu gabungan politik pembangkang yang mantap dan kuat, saya mencadangkan supaya satu jawatankuasa teknikal  dibentuk untuk menghasilkan formula kerjasama dan pembahagian kerusi yang terbaik berasaskan prinsip kebolehmenangan (winnability) parti dan calon. Satu jentera pilihanraya dan war room pilihanraya bersama juga perlu diwujudkan di mana maklumat mengenai pilihanraya boleh dikongsi secara bersama dan strategi pilihanraya juga boleh dirangka secara bersama.

33. Saya juga mencadangkan supaya dalam waktu yang terdekat ini, sementara kita masih dalam proses membina hubungan dengan parti-parti politik di dalam dan di luar PH, satu bentuk ‘gencatan senjata’ dibuat di antara parti-parti pembangkang supaya kita dapat bertenang dan mencari jalan untuk berunding dan bekerjasama. Selain itu, satu jawatankuasa bersama juga boleh dibentuk untuk menyelesaikan pertikaian yang mungkin timbul antara parti-parti pembangkang.

34. Pastinya yang lebih utama ialah bagaimana kita boleh menawarkan kepada rakyat satu manifesto yang menepati kehendak mereka. Kita perlu menyantuni kehendak rakyat yang mahukan kehidupan yang lebih baik, pekerjaan dengan pendapatan yang lebih lumayan, kediaman yang mampu dimiliki, pendidikan yang lebih berkualiti,  persekitaran yang lebih selamat untuk diri, anak-anak dan keluarga serta sebuah kerajaan yang telus, adil, amanah dan demokratik.

35.Semua ini boleh dicapai apabila parti-parti pembangkang dapat mengenepikan perbezaan sesama sendiri serta bersedia untuk berbincang dan bekerjasama untuk satu matlamat, iaitu menyelamatkan Malaysia dan membela nasib rakyat.

36.Saya yakin matlamat ini boleh kita capai jika kita semua berjiwa besar. Apabila kita dapat meletakkan kepentingan rakyat dan negara melebihi kepentingan parti kita, maka kitalah pejuang rakyat yang berjiwa besar.

37. Sekali lagi saya mengucapkan setinggi-tinggi terima kasih kepada pihak Sekretariat Pakatan Harapan yang telah sudi mengundang saya untuk berucap dalam konvensyen ini. Mudah-mudahan dengan semangat pemufakatan dan setiakawan antara kita semua, kita akan dapat mewujudkan sebuah gabungan pembangkang yang kuat dan mantap untuk menewaskan Barisan Nasional dalam PRU 14 dan membentuk kerajaan, insyaAllah.
(Di atas adalah teks ucapan Muhyiddin Yassin di Konvensyen Pakatan Harapan petang tadi di Shah Alam. Walaupun beliau menyentuh banyak perkara, tetapi tentunya yang penting  untuk difahami daripada ucapan beliau ialah mengapa majlis menandatangani penyertaan PPBM ke dalam Pakatan Harapan ditangguhkan.
Ia hanya ditangguhkan ke suatu tarikh lain setelah semua isu-isu berbangkit dapat diselesaikan dan tidak sama-sekali dibatalkan.
Diharapkan tiada lagi kekeliruan selepas ini kerana yang penting ialah Najib, UMNO dan BN perlu ditamatkan riwayatnya dalam PRU 14 akan datang. – SH 12/11/2016).

0

0

votes
Article Rating
Kongsikan artikel ini


SHA LA LA LA LA UNTUK NAJIB SEKALI LAGI….

Memetik laporan dari Singapura semalam di mana perbicaraan berkaitan 1MDB sedang berjalan,  seorang pegawai polis di Jabatan Hal Ehwal Komersial negara itu buat julung kalinya mengesahkan bahawa Jho Low adalah orang penting dalam siasatan penggubahan wang haram yang mereka jalankan berkaitan dengan dana syarikat pelaburan itu.
Pegawai tersebut, Oh Yong Yang memberitahu mahkamah,  Jho Low disiasat sejak tahun 2015 lagi.
Jho Low adalah orang berkepentingan utama dalam siasatan kami dan dia juga adalah berkepentingan dalam siasatan berkaitan bidang lain…ia bermula pada 2015,” kata beliau.
Katanya, turut dalam senarai penyiasatan mereka ialah  Eric Tan Kim Loong dan Mohamed Badawy  Al Hussainy, kedua-duanya adalah individu yang pernah memegang jawatan penting dalam Aabar Investment di Abu Dhabi.
Laporan di atas adalah pengakuan dalam mahkamah di Singapura. Ia bukan main-main atau macam berita gossip artis.
Namun jika diimbas, Najib Razak pada 16 Mac 2015 dalam jawapan bertulis di Parlimen, pernah mengatakan bahawa Jho Low tidak mempunyai sebarang kaitan dengan 1MDB.
Kata beliau, semua perkara berkaitan 1MDB diputuskan oleh pengurusan dan lembaga pengarah syarikat tersebut.
Kemudian CEO 1MDB, Arul Kanda Kandasamy pada 26 Mac 2016 juga menafikan sebarang kaitan antara Jho Low dengan syarikat pelaburan itu.
Jho Low tiada sebarang aktiviti dalam syarikat, beliau tidak dibayar oleh syarikat dan tidak diberikan apa-apa tugas oleh syarikat, katanya lagi.
Tetapi, berdasarkan apa yang terkini yang dilaporkan di Singapura itu, terbukti dan sah ia bertentangan dengan kata-kata Najib dan Arul sebelum ini.
Maka, mari kita pelawa Najib dan Arul, beserta Peguam Negara Apandi Ali untuk menyanyi sambil berjoget  lagu “sha la la la la” sekali lagi!! (SH 12/11/2016).

0

0

votes
Article Rating
Kongsikan artikel ini


AHHH…JANGAN TERLALU JAUH TERTINGGAL BERBANDING KOREA!!

Himpunan Bersih 5 akan diadakan Sabtu depan, 19 November. Ia hanya kira-kira seminggu saja lagi daripada sekarang.
Berdasarkan mood rakyat terhadap Najib Razak, UMNO dan kerajaan sedang berada di kedudukan paling rendah ketika ini dan program jelajah di seluruh negara telah diadakan dengan jayanya, tidak mustahil demonstrasi aman Sabtu depan itu akan mengundang kehadiran yang melimpah ruah dan di luar jangkaan.
Selain itu, promosi percuma yang diberikan oleh Kumpulan Baju Merah terhadap Bersih 5  yang berbaju kuning sejak beberapa minggu lalu dengan pelbagai insiden yang menjadi bualan masyarakat, turut dipercayai mampu menyumbang kepada keghairahan orangramai untuk turut serta menghadirinya.
Berapakah dijangka akan turun pada 19 November nanti?
100 ribu? 200 ribu? 500 ribu? Atau lebih daripada itu?
Berapa pula Kumpulan Baju Merah yang bertujuan untuk menghalang Perhimpunan Bersih 5 yang berbaju kuning, mampu mengerahkan kekuatannya?
300 ribu? 30 ribu? 3 ribu? Atau sekadar 300 orang?
Di Korea Selatan, situasi yang hampir sama dengan Malaysia di mana demostrasi mendesak perletakan jawatan presiden negara itu juga sedang memuncak dan membuak-buak.
Semalam, diadakan demonstrasi besar-besaran dengan pihak penganjur menganggarkan sejuta rakyat telah turun dan berhimpun dalam demonstrasi yang sudah memasuki minggu ketiga diadakan.
Mampukah demonstrasi 19 November nanti menyamai jumlah di Korea Selatan itu?
Kalau tidak sejuta, bagaimana kalau separuh daripadanya?
Atau, setidak-tidaknya suku daripada sejuta itu?
Berdasarkan keghairahan rakyat negara kita terhadap drama-drama Korea, diharapkan sekurang-kurangnya contohilah juga semangat rakyatnya yang sedang membara ketika ini.
Dapat mencapai suku atau 20 peratus seperti mereka pun sudah cukup membanggakan sebenarnya.
Bersama dan satu semangat dengan mereka menunjukkan kita tidak bersendirian di dunia ini melakukan perkara yang sama.
Ahhh…yang penting jangan terlalu jauh kita tertinggal berbanding semangat rakyat Korea. (SH 13/11/2016).

0

0

votes
Article Rating
Kongsikan artikel ini


SALAHKAH BILA TUN M, MUHYIDDIN DAN MUKHRIZ MAHU ANWAR DIBEBASKAN?

Salahkah bila Tun Mahathir Mohamad memakai lencana “Free Anwar Now”  pada bajunya?
Salahkah juga apabila Muhyiddin Yassin dan Mukhriz Mahathir memegang plakad yang tertulis “Free Anwar”?
Sejak petang semalam terlihat meriah sungguh serangan dan persendaan terhadap tindakan Tun Mahathir, Muhyiddin dan Mukhriz itu sambil mereka turut dilabel dengan bermacam-macam tanggapan seolah-olah telah melakukan dosa yang sangat besar.
Apakah tindakan mereka itu suatu dosa dan melambangkan sikap hipokrasi dalam perjuangan?
Jika diperhalusi, tiada apa-apa yang salah sebenarnya. Tun Mahathir dengan Anwar sudah pun berbaik, bertemu dan bersalam antara satu sama lain. Begitu juga dengan Muhyiddin.
Mereka juga sudah sepakat dalam beberapa perkara dan bersetuju dengan hakikat perlunya Najib Razak disingkirkan atas kesalahan yang dilakukannya yang bukan saja merosakkan negara, malah menjadi perbualan di seluruh dunia.
Maka, setelah sealiran begitu, apakah salahnya lagi jika mereka mahu Anwar dibebaskan dalam penjara?
Lagi pun Anwar dipenjara sekarang bukan kerana Tun Mahathir, sebaliknya berlaku di era Najib di mana Saiful Bukhari yang mendakwa diliwat itu didapati telah pun bertemu Najib dua hari sebelum membuat laporan polisnya.
Sama ada Anwar benar-benar melakukan seperti apa yang didakwa Saiful, biarlah Tuhan yang menentukannya. Bukan kerja kita menentukannya.
Tetapi, dalam proses mahkamah, keadilan adalah penting. Sebab itu, dalam kes bunuh atau rasuah misalnya, banyak yang akhirnya didapati tidak bersalah kerana wujudnya beberapa kecurigaan berkaitan kejadian dan bukannya kerana tidak melakukan kesalahan.
Itulah keadilan dalam mahkamah dan ia diakui di seluruh dunia, selebihnya bukan lagi kerja manusia.
Dan jika pun Tun Mahathir ada kesalahan-kesalahan lampau terhadap Anwar, kita juga seharusnya berbangga kerana bekas Perdana Menteri selama 22 tahun juga sedia berbaik dan menebusnya kembali.
Tidakkah ia sikap terpuji yang harus sama-sama kita hargai? Adakah kita turut menpunyai sikap seperti itu?
Dari segi perjuangan pula, kiranya mahu dikata hipokrit dan berdosa, sebenarnya adalah jauh lebih hipokrit dan berdosa kiranya Tun Mahathir, Muhyiddin dan Mukhriz terus bersama Najib sekarang ini.
Tidak ada mana-mana tamadun yang dapat menerima apa yang dilakukan Najib sekarang merupakan suatu kebaikan dan amalan yang boleh dipuji.
Dengan itu, kesanggupan mereka berjuang melawan Najib, ia adalah lambang sikap progresif dan sedia berkorban demi kepentingan rakyat dan negara.
Filipina, Indonesia, Thailand dan beberapa negara Arab telah pun lebih dulu menghalau pemimpin mereka yang tidak amanah dan  bersikap kleptorat. Kita masih dikira terlambat dalam hal ini.
Apakah mereka yang sedang mempertahankan Najib sekarang tidak rasa bersalah atas perbuatan mereka sedangkan bukan saja Malaysian Official 1 disebut dalam pendakwaan Jabatan Kehakiman AS, bahkan juga kes penggubahan wang haram berkaitan 1MDB yang sedang dan akan  dibicarakan di beberapa negara lain?
Siapa yang sebenarnya hipokrit dan sedang melakukan dosa? (SH 13/11/2016).

0

0

votes
Article Rating
Kongsikan artikel ini


APA LAGI, MUFTI PUN DAH BERSUARA!!

Apa ditunggu lagi, kali ini mufti pun sudah bersuara. Dengar dan fahamilah seruannya.
Menurut Mufti Perlis, Dr Asri Zainal Abidin, menghalang” samseng” daripada terus bebas melakukan sesuka hati adalah tanggungjawab bersama rakyat yang patriotik.
Jiika golongan ini dibiarkan bermaharajalela, negara akan terjerumus kepada huru-hara, kata beliau.
Bersih 5 pada 19 November adalah tanggungjawab kita bersama. Ia untuk menunjukkan kita sayang, patriotik dan mahu memulihkan negara ini.
Ia juga adalah perhimpunan aman dan bukan perhimpunan “samseng” seluruh negara. Yang menentang, melakukan gangguan dan provokasi itulah “samseng”  yang sebenarnya.
Malangnya, di mana suara mereka Najib Razak dalam hal ini?
Apakah kerana mereka yang melakukan gangguan dan provokasi itu terlihat lebih mempertahan dan menjulang namanya, maka beliau harus mendiamkan dirinya saja?
Begitu juga, di mana Menteri Dalam Negeri yang sepatutnya lebih gah bersuara dan pantas tampil ke depan dalam isu-isu seperti ini?
Apakah beliau sudah dikekang kuasanya dan sepanjang masa hanya tunduk kepada Najib saja?
Akhirnya, hanya dengan ratusan ribu menunjukkan rasa patriotik mereka adalah satu-satunya cara yang mampu  membuatkan “samseng-samseng” itu terdiam dan sedar diri mereka. (SH 15/11/2016).

0

0

votes
Article Rating
Kongsikan artikel ini


LEBIH BAIK JAMAL TINJAU SAMA RUMAH DAN KERETA MENTERI2 UMNO

Selepas pulih daripada insiden hidung berdarah semalam,  esok pemimpin Baju Merah, Jamal Md Yunus dilaporkan akan membawa sekumpulan wartawan menaiki helikopter untuk meninjau rumah banglo seorang pemimpin PKR di Ampang, Selangor.
Dakwanya, pemimpin Angkatan Muda PKR itu memiliki banglo dan pelbagai kereta mewah meskipun baru sepenggal memegang jawatan dalam parti berkenaan.
Terbongkar kisah bagaimana seorang yang baru berusia 28 tahun dan baru sepenggal memegang jawatan dalam PKR, namun memiliki kekayaan yang luar biasa…banglo, kereta berbelas biji yang bernilai berjuta-juta ringgit, katanya lagi.
Makin kacau nampaknya Jamal ini…apa masalahnya jika seseorang yang kaya dan banyak duit memegang jawatan dalam parti politik?
Jika pemimpin muda tersebut tiada apa-apa jawatan dalam kerajaan negeri Selangor, GLC atau sebagainya, salahkah dia kaya dan memiliki wang yang banyak dan di mana boleh dikaitkan dengan rasuah atau salah guna kuasa?
Mungkin dia pandai berniaga, berasal dari keluarga berharta, ada bapa mertua kaya atau menang loteri dan sebagainya?
Berbeza dengan apa yang berlaku dalam UMNO dan BN selama ini, mereka yang dipersoalkan itu selalunya ada jawatan penting dalam kerajaan.
Tidaklah rahsia bahawa bukan saja menteri dan timbalan menteri yang diketahui ramai yang kaya dengan memiliki rumah besar, banyak kereta, isteri bergaya dengan perhiasan mahal-mahal,  bahkan setiausaha sulit, setiausaha akhbar dan pegawai khas pun tidak sedikit yang berubah gaya hidupnya secara mengejut.
Mereka ini memang wajar dipersoalkan kerana ada jawatan dalam kerajaan serta terlibat menguruskan dana yang berkaitan rakyat. Maka, ia wajar dipersoalkan.
Untuk itu, terlanjur Jamal sudah membawa wartawan dengan helikopter esok, eloklah jika beliau meninjau sekali kekayaan dan besar mana rumah serta berapa banyak kereta yang dimiliki oleh sebahagian besar pemimpin kerajaan itu.
Antara  kawasan perumahan yang boleh ditinjaunya ialah Taman TAR di Ampang, Bukit Damansara, Taman Duta, Mont Kiara, Tropicana serta Country Height di Kajang di mana disitulah bersemayamnya sebahagian besar pemimpin kerajaan yang kaya-raya itu.
Dikhabarkan sesetengah menteri, timbalan menteri dan setiausaha-setiausaha itu bukan sekadar memiliki lebih daripada satu rumah, malah orang rumah juga lebih daripada satu bilangannya.
Ambillah gambar serta video tentang rumah dan kereta-kereta yang mereka miliki dan dedahkan kepada umum, barulah Jamal akan dikenali sebagai  “Hero Rakyat”  bagi orangramai.
Sekadar mendedahkan kekayaan pemimpin muda PKR yang tiada jawatan dalam kerajaan, kata orang bendang padi Sungai Besar, ia hanya “menghabiskan beras” saja. (SH 14/11/2016).

0

0

votes
Article Rating
Kongsikan artikel ini


NAJIB PERLU NASIHATI JAMAL ATAU LOKAPNYA SEBELUM 19 NOV, BERSIH 5 HARUS
DIBIAR BERJALAN AMAN

Setelah berdarah hidung, pemimpin Kumpulan Baju Merah, Jamal Md Yunus tidak mustahil akan bertindak lebih agresif pada perhimpunan Bersih 5, 19 November ini meskipun beliau sebenarnya masih samar siapa yang menumbuk mukanya.
Lebih-lebih lagi beliau juga terlihat membuat ugutan “darah mesti dibalas dengan darah” dan “mahu mencincang” mereka yang mencederakannya itu.
Dalam hal ini, Jamal secara mutlak tidak sesuai dan tidak layak untuk berkecimpung dalam politik. Politik ialah tentang hujah dan sejauh mana seseorang itu  mampu menggunakan akal fikiran.
Politik bukan untuk berada tenaga. KLCC dan Putrajaya tidak mungkin terbina kerana kekuatan tenaga, melainkan melalui keupayaan berfikir yang luar biasa.
Hasratnya melawan perhimpunan baju kuning dengan suatu perhimpunan baju merah pada tarikh, masa dan tempat yang sama tidak seharusnya berlaku dan dibenarkan. Ia hanya mengundang malapetaka.
Bukan begitu cara menunjuk kekuatan atau ingin membela Najib Razak, malah imej Perdana Menteri dilihat bertambah buruk dan jelik di pandangan umum kerana perlakuan Jamal yang sedemikian.
Pelbagai kemungkinan boleh berlaku jika Jamal dan Baju Merah terus dibiarkan berbuat sesuka hatinya. Untuk itu, menjelang perhimpunan 19 November nanti, sesuatu perlu dilakukan terhadapnya.
Pertama, Najib sendiri perlu menasihati Jamal agar menghentikan segala aksinya. Dalam Najib selalu menyebut wassatiyah dan kesederhanaan serta kedudukannya yang sudah sedia buruk di mata rakyat dengan pelbagai isu, kelakuan Jamal hanya menghodohkan lagi wajah diri, parti dan kerajaan yang dipimpinnya.
Tidak ada kebaikan dan kelebihan sama sekali disumbangkan oleh Jamal. Sebab itu, daripada 191 Ketua UMNO Bahagian seluruh negara, Jamal hanya bersendirian dan tiada wajah pemimpin lain yang tampil bersamanya.
Najib tidak ada pilihan, titik noktah mesti diberikan kepada Jamal. Biarkanlah Bersih 5 mengadakan perhimpunannya dengan aman dan serahkan kepada pihak polis menjaga keamanan di negara ini sepenuhnya.
Keberadaan Jamal secara bebas pada hari perhimpunan bersih diadakan hanya akan mengundang kekacauan dan bukannya menyumbang kepada keamanan.
Kedua, berdasarkan ugutan, ancaman dan kemungkinan Jamal bertindak di luar jangkaan, pihak polis harus menahan dan mengurungnya di lokap polis sebelum tarikh 19 November itu.
Berilah peluang beliau berehat dan bersantai di lokap polis pada tarikh tersebut dan sehingga perhimpunan bersih berakhir. Beberapa individu lain yang selalu dilihat bersamanya dan  ada kemungkinan untuk mencetuskan kekacauan  juga perlu ditahan dan disimpan di dalam lokap.
Hanya dengan demikian, perhimpunan bersih akan berjalan dengan aman. Perhimpunan bersih bukan untuk mencetuskan kekacauan atau merosakkan harta awam. Mereka hanya ingin meluahkan perasaan. Perhimpunan sebelum ini telah terbukti aman dan tenteram jika tiada provokasi dan gangguan.
Sebagai kerajaan yang bertanggungjawab, Najib atau pihak polis harus bertindak dengan segera. Jika tidak, tanggapan ramai ialah Perdana Menteri sendiri merestuai dan suka dengan perlakuan Jamal dan Baju Merah selama ini. (SH 14/11/2016).

0

0

votes
Article Rating
Kongsikan artikel ini


KETAWA PANJANG BUAT NAJIB….

Kehkehkeh….macam nak ketawa panjang rasanya kali ini…
Ketika berada di Jepun, Najib dilaporkan memberitahu media di sana bahawa beliaulah orang pertama yang mengarahkan siasatan dijalankan terhadap 1MDB.
Katanya, selain mengarahkan beberapa agensi kerajaan menjalankan penyiasatan, beliau juga secara konsisten mahu tindakan undang-undang diambil jika sebarang kesalahan dapat dibuktikan.
Kahkahkah…susah pulak nak berhenti ketawa ini, terasa luar biasa gelihatinya!
Sedapnya Najib bercakap di luar negara seolah-olah beliaulah satu-satunya manusia suci dan benar-benar mahukan kebenaran berkaitan kemelut 1MDB, sedangkan di negara sendiri, beliau seringkali melarikan diri dan tidak membenarkan ditanyakan soalan waima di Parlimen sekali pun.
Benarkah Najib orang pertama mahukan siasatan dijalankan?
Jika tiada desakan kuat daripada pihak pembangkang, media bebas dan rakyat yang saban hari bercakap dan mempersoalkan mengenai 1MDB, apakah mungkin Najib sendiri sedia membuka ruang ke arah itu?
Setelah siasatan dijalankan pula, apa hasilnya?
Kenapa begitu banyak pemecatan dan kacau ganggu berlaku semasa siasatan berkaitan 1MDB sedang berjalan?
Kenapa Najib hanya berani mengatakan tentang penyiasatan 1MDB saja, tetapi tidak hasilnya?
Bukankah yang lebih penting ialah hasil penyiasatan itu?
Siapa yang sudah didakwa dan dibawa ke mahkamah dan siapa pula yang seolah-olah diberi perlindungan?
Kenapa di Singapura, Amerika Syarikat dan Switzerland sudah ternampak kemajuan dalam penyiasatan 1MDB, malah sudah ada yang didakwa, dibicara dan dihukum, tetapi di Malaysia masih belum ternampak tanda-tanda positifnya lagi?
Mengapa Peguam Negara Malaysia yang baru dilantik enggan memberi kerjasama MLA kepada pihak berkuasa Switzerland dan menolak dua kali permohonan SPRM di bawah kepimpinan lama untuk mendapatkan maklumat dan dokumen di luar negara?
Lebih dari itu, kenapa bukan saja laporan audit 1MDB itu kekal diOSAkan, bahkan yang bercakap tentang kebenaran pula yang dihukum dan dipenjarakan?
Soalnya, kenapa Najib hanya berani menceceh di luar negara, tetapi sering lari dan berselindung di ruang yang sah di negara sendiri?
Najib, Najib…rakyat makin ramai yang tertawa dengan kelakuanmu!! (SH 15/11/2016).

0

0

votes
Article Rating
Kongsikan artikel ini


MEMAHAMI ETIKA BERSIH 5

Perkara 10(1) Perlembagaan Persekutuan menjamin kebebasan rakyat untuk bersuara, berhimpun secara aman tanpa senjata, dan berpersatuan.
Perhimpunan BERSIH 5 dianjurkan untuk membantah skandal rasuah 1MDB dan menuntut pembaharuan dan penambahbaikan institusi awam secara aman.
Sebagai penganjur perhimpunan BERSIH 5, BERSIH 2.0 telah mematuhi kehendak  Akta Perhimpunan Aman 2012 tanpa menjejaskan hak kami seperti yang termaktub dalam Perkara 10 Perlembagaan Persekutuan.
BERSIH 2.0  akan berhimpun secara aman tanpa senjata dan tidak akan menimbulkan apa-apa  gangguan awam dan perbuatan yang tidak bermoral. Oleh itu, BERSIH 2.0  menyeru semua peserta untuk mematuhi tatakelakuan ini.
1. HORMAT NILAI-NILAI SEMUA KAUM DAN AGAMA.
Segala ucapan dan kelakuan kami haruslah mengambil kira sensitivi agama dan kaum. Elakkan ucapan dan bertuturan berunsurkan perkauman dan agama. Hormati rakan-rakan dari agama dan bangsa lain ketika dalam perjalanan protes.
2. BERKELAKUAN SOPAN DAN BERADAB.
Walaupun protes merupakan salah satu acara dimana kita berkumpul untuk meluahkan perasan ketidakpuasan hati kita, namun kita harus menjaga kelakukan kita dan menghormati satu sama lain, terutamanya kepada petugas-petugas sukarelawan dan pihak keselamatan, dan juga termasuk terhadap mereka yang menentang kita. Kelakuan kita pasti akan dinilai oleh pihak-pihak lain dan elakan penggunaan bahasa-bahasa rasis, seksis dan xenophobic.
3. BERDISIPLIN DAN MEMBERI PERHATIAN.
Himpunan kita adalah dalam besar dan sudah pasti kita akan menghadapi pelbagai rintangan daripada pelbagai pihak. Adalah penting untuk kita terus memerhati persekitaran kita dan kekal dalam kumpulan. Sentiasa menjaga keselamatan rakan-rakan himpunan yang lain dan patuhi segala peraturan/arahan dari pihak Keselamatan BERSIH. Jangan panik dalam keadaan cemas.
4. WARGANEGARA BERTANGGUNGJAWAB.
Kita menyertai himpunan BERSIH 5 atas dasar cintakan negara dan untut menuntut pembaharuan dalam sistem dan undang-undang negara. Oleh itu, segala perbuatan vandalisma adalah dilarang sama sekali dan jika perkara ini berlaku, maka pelaku itu harus bertanggungjawab dan mendepani undang-undang yang berkait.
Kita harus menunjukkan kelakuan terbaik sebagai rakyat Malaysia, sebagai rakyat yang yang sanggup berusaha untuk kebaikan negara dan sesama sendiri.
Kita meraikan kepelbagaian dan datang bersama untuk menuntut pilihan raya yang bersih, kerajaan yang bersih, memperkukuh demokrasi berparlimen, hak membantah dan memperkasa Sabah, Sarawak dan semua kumpulan terpinggir.
Kita membuat demikian kerana kita mempunyai impian yang dikongsi bersama – Malaysia baru yang saksama, adil, bebas dan makmur.
SATUKAN TENAGA, MALAYSIA BARU.
Dikeluarkan oleh
Jawatankuasa Pemandu BERSIH2.0.

0

0

votes
Article Rating
Kongsikan artikel ini


PESANAN BERSIH MENJELANG PERHIMPUNAN 19 NOVEMBER

 Tiga hari sahaja lagi menuju perhimpunan BERSIH yang kelima dalam sejarah panjang perjuangan menuntut pilihan raya yang adil, penambahbaikan institusi dan usaha memperbaiki negara yang sudah lama rosak.
Masuk kali kelima rakyat Malaysia bakal berhimpun Sabtu ini untuk mendesak perubahan melalui jalan yang dibenarkan dalam undang-undang, dengan membangkitkan kesedaran orang ramai bahawa negara tidak boleh ditadbir pencuri, perompak dan penyamun.
Perhimpunan Sabtu ini bukanlah perhimpunan yang menjanjikan huru-hara dan boleh menggulingkan kerajaan dalam masa yang begitu singkat.
Ia bertujuan mendidik dan menyampaikan mesej perubahan kepada seluruh pelosok negara.
Itu sebabnya kenapa kita adakan konvoi menelusuri segenap ceruk kampung dan pekan, agar rakyat Malaysia tahu dan tidak terus tertipu.
Perhimpunan Sabtu ini bukanlah seperti sebuah perlawanan bola sepak antara pasukan merah melawan pasukan kuning.
Samseng-samseng Umno memang dijangka akan menimbulkan kekacauan dan mengganggu perjalanan perhimpunan BERSIH, namun sebenarnya mereka sendiri pun tidak tahu apa yang mereka perjuangkan.
Ketua mereka, Datuk Seri Jamal Yunos, tempoh hari telah terbukti tidaklah kebal pun sebenarnya.
Kita telah melihat bagaimana beliau meronta-ronta dan menjerit-jerit mahu melarikan diri dari kekecohan yang berlaku di Ampang. Seluruh negara telah ketawa melihat gelagat Jamal dan juak-juaknya.
Namun Jamal bukan musuh kita. Kita tidak turun ke jalan raya untuk melawan Jamal dan samseng-samseng Umno ini. Kita bukannya berhimpun untuk menunjukkan kekuatan atau bertanding siapa lebih ramai.
Kita turun ke jalan raya kerana berdiam diri berhadapan rasuah dan salah guna kuasa bukan lagi satu pilihan.
Kita berhimpun kerana kita punya hak untuk membantah rasuah dan salah guna kuasa Perdana Menteri Datuk Seri Najib Razak dalam skandal mega yang telah memberi gelaran ‘kleptokrasi’ kepada negara.
Jamal hanya menjadi galang ganti agar kita lupa dan tidak memberi tumpuan kepada musuh nombor satu rakyat Malaysia masa kini iaitu tidak lain perdana menteri sendiri.
Kita harus terus memberi fokus kepada skandal mega melibatkan Najib Razak, dan memberi fokus kepada tuntutan-tuntutan Bersih, yang tidak lain hanya mahukan sebuah Malaysia yang lebih baik untuk generasi anak cucu.
Kita berhimpun Sabtu ini untuk sebuah ‘Malaysia Baru’. Kita tidak perlu takut untuk menuntut perubahan, untuk memperbaiki negara yang kian rosak.
Kita tidak perlu takut dengan Jamal dan samseng-samsengnya. Kita pasti pihak polis akan memastikan keamanan dan keteraturan perhimpunan BERSIH buat kali kelima ini.
Tahun lalu kita telah menyaksikan bagaimana pihak polis begitu cekap sekali memastikan keamanan protes selama 34 jam, yang kumpulan samseng Baju Merah yang diberi makan oleh Umno ini hanya muncul pada saat-saat akhir.
Kita justeru berharap pihak polis akan bersiap sedia untuk berdepan provokasi jahat oleh juak-juak Jamal yang akan terus cuba mengalihkan fokus perhimpunan BERSIH daripada tujuan-tujuan yang telah kita nyatakan.
Sabtu ini saya harap rakyat Malaysia akan membuang jauh rasa takut dan resah mereka, dan turun beramai-ramai bagi menuntut sebuah Malaysia yang lebih baik.
Turun beramai-ramai. Satukan Tenaga. Malaysia Baru.
MARIA CHIN ABDULLAH
Pengerusi BERSIH 2.0.

0

0

votes
Article Rating
Kongsikan artikel ini


TIDAK SETUJU DENGAN ZAHID HAMIDI, HANYA BAJU MERAH YANG MESTI DIARAH
BATALKAN PERHIMPUNAN

Setelah Najib Razak melahirkan kebimbangan tentang kemungkinan berlakunya pertembungan fizikal antara kumpulan baju kuning dengan baju merah pada Sabtu ini, Timbalan Perdana Menteri merangkap Menteri Dalam Negeri, Ahmad Zahid Hamidi dilaporkan telah amaran terakhir agar kedua-dua pihak membatalkan perhimpunan yang dirancang itu.
Zahid berkata, membatalkan kedua-dua perhimpunan adalah penyelesaian terbaik bagi mengelak sebarang kemungkinan, sambil memberi amaran kepada penganjur bahawa tidak akan ada kompromi sekiranya mereka meneruskan perhimpunan tersebut.
“Tindakan akan diambil terhadap kedua-dua kumpulan, sama ada baju merah atau baju kuning. Jadi, untuk mengelakkan sebarang kemungkinan, kedua-duanya perlu membatalkan perhimpunan.
“Jika tidak ada perhimpunan baju kuning, maka tidak akan ada juga bantahan balas daripada baju merah,” tegas Zahid lagi.
Bukan saja saya, bahkan tentu juga ramai yang tidak setuju dengan pendirian Zahid ini. Zahid seharusnya melihat isu perhimpunan 19 November itu daripada awal lagi dengan pertimbangan yang adil dan saksama, bukan semudah itu memberi amaran kepada kedua-dua belah pihak.
Idea mengadakan perhimpunan pada 19 November ini adalah idea Bersih 2.0 dan mereka sudah pun mengadakan empat perhimpunan sebelum ini.
Tarikh yang dipilih juga sudah diputuskan lama sebelum ini. Permohonan kepada pihak polis untuk mengadakan perhimpunan di bawah Akta Perhimpunan Aman juga sudah dibuat.
Sebaliknya Baju Merah hanya muncul selepas penetapan tarikh perhimpunan dibuat dan ia semata-mata bertujuan untuk melakukan tindakan balas terhadap apa yang dilakukan oleh Bersih.
Jelas di sini bahawa baju merah berniat jahat dan bertujuan melakukan gangguan. Dalam beberapa program jelajah anuran Bersih juga, niat dan perlakuan baju merah itu lebih jelas lagi di mana mereka bukan saja melakukan gangguan secara terbuka, bahkan menunjuk-nunjuk aksi ganas dan kebal dipukul yang seolah-olah memang untuk “cari gaduh”  matlamatnya.
Jika baju kuning ingin mengadakan perhimpunan, adalah tugas polis menjaga keselamatan serta memastikan agar undang-undang berkaitan sentiasa dipatuhi. Mereka hanya ingin mengadakan perhimpunan aman serta bertujuan meluahkan perasaan terhadap beberapa isu berkaitan kerajaan serta negara dan perkara itu bukan saja dibenarkan oleh undang-undang, bahkan merupakan acara normal bagi rakyat di seluruh dunia.
Tetapi apa tujuan baju merah berhimpun?
Mereka hanya ingin menunjukkan tindakan balas, mengampu Perdana Menteri dan mungkin juga disebabkan ada sedikit-sebanyak dedak yang diterima.
Maka, dalam hal ini yang perlu diminta  untuk membatalkan perhimpunan ialah baju merah saja, sebaliknya biarkanlah baju kuning berhimpun dengan aman dan dengan pengawasan oleh pihak polis.
Sudah pasti, sebagaimana perhimpunan anjuran Bersih sebelum ini, oleh kerana tiada gangguan dan provokasi oleh pihak-pihak luar, maka ia telah berjalan dengan aman  dan tenteram.
Mungkin yang menjadi masalah di sini dan sering dijadikan alasan ialah kerana tiadanya kebenaran daripada DBKL untuk menggunakan Dataran Merdeka sebagai tempat untuk Bersih 2.0 mengadakan perhimpunannya.
Sebagaimana biasa, alasan yang sering dipakai juga ialah kenapa tidak Bersih mengadakan perhimpunan di stadium atau tempat yang tertutup?
Dalam hal ini, penganjur sudah pun memohon untuk menggunakan Dataran Merdeka dan setelah ia ditolak, mereka kemudian memaklumkan hanya akan berada di jalan-jalan sekitarnya sahaja. Kawasan Dataran Merdeka tidak diganggu sama sekali.
Di mana-mana dunia sekalipun, perhimpunan aman dan meluahkan  perasaan biasanya memang diadakan di jalan-jalan raya dan tempat terbuka supaya ia lebih didengari oleh rakyat jelata dan bertujuan supaya pemimpin yang disasarkan lebih terasa kesannya.
Lagi pun stadium amat terhad bilangan yang boleh menyertainya dan ia lebih sesuai untuk perlawanan bola dan konsert yang memerlukan tiket untuk memasukinya. Di seluruh dunia, begitulah lumrahnya, perhimpunan rakyat tempatnya adalah jalanraya.
Jika perhimpunan aman menentang Malayan Union dahulu hanya diadakan di stadium dan bukan di jalanraya, apakah UMNO mampu wujud di dunia ini?
Oleh yang demikian, Zahid dan pihak polis harus menyedari bahawa perhimpunan awam secara aman memang tempatnya di jalanraya, bukan di stadium.
Tugas menjaga keselamatan adalah tanggungjawab pihak polis. Menghalang pihak lain iaitu baju merah daripada turut mengadakan perhimpunan pada tarikh dan masa yang sama atau bertembung dengan tarikh yang telah dipilih oleh Bersih adalah sebahagian usaha menjaga keselamatan yang menjadi tanggungjawab pihak polis untuk menjaganya.
Tanpa baju merah, baju kuning akan berhimpun dengan aman dan lancar. Sebagai Menteri Dalam Negeri yang bertanggungjawab kepada pasukan polis, Zahid seharusnya  memahami punca permasalahan dan cara mengatasinya.
Punca masalah adalah baju merah, bukan baju kuning. Kenapa mesti kedua-duanya diberi amaran agar membatalkannya?
Biarkanlah baju kuning berhimpun dengan aman pada 19 November ini dan Zahid sewajibnya mengeluarkan larangan kepada baju merah daripada turut sama mahu berhimpun pada tarikh tersebut.
Mereka berhimpun hanya untuk melakukan gangguan, kekerasan dan menunjukkan kesamsengan semata-mata. Amaran Jamal bahawa peserta baju merah dalam keadaan “lapar” pada Sabtu ini dan tidak dapat menjamin tiadanya kejadian tidak diingini daripada mungkin berlaku menjelaskan lagi niat buruk mereka.
Baju merah sepatutnya diberi tarikh lain untuk mengadakan perhimpunan atau jika mereka mahu mengadakannya pada 19 November juga, ia mestilah di tempat yang jauh dengan baju kuning. Jika mereka berhimpun pada tarikh lain, katalah seminggu atau sebulan selepas tarikh perhimpunan Bersih 5 atau di tempat yang lain, sudah pasti tiada sesiapa akan melakukan gangguan.
Kenapa susah sangat Zahid memberi amaran atau arahan sedemikian? (SH 17/11/2016).

0

0

votes
Article Rating
Kongsikan artikel ini


DI SEBALIK BERSIH 5, GANASNYA 1MDB SELAMA INI JANGAN SESEKALI DILUPA

Esok, Sabtu 19 November akan berlangsung perhimpunan aman Bersih 5 di sekitar Dataran Merdeka. Sebagai rakyat yang bebas dan merdeka, adalah hak setiap kita untuk bersuara, malah Suhakam atau Suruhanjaya Hak Asasi Malaysia sendiri turut mengesahkan perkara yang menjadi milik rakyat itu, termasuk  bagi penjawat awam, pelajar universiti dan juga ahli akademik.
Menurut Pengerusi Suhakam, Razali Ismail, adalah menjadi perlanggaran terhadap Artikel 10(1) Perlembagaan Persekutuan jika hak kebebasan untuk berhimpun secara aman itu disekat.
Tetapi, dalam kita berhimpun dan menyuarakan bantahan bersama-sama Bersih 5, isu dan ganasnya 1MDB selama ini jangan sesekali kita lupakan. Terbaru,  beberapa Ahli Parlimen yang bersuara mengenainya sudah disiasat dan mungkin akan didakwa, manakala Rafizi Ramli yang lantang bersuara sudah pun dihukum penjara.
Jika kita imbau pelbagai kepelikan yang telah berlaku dalam negara sejak timbulnya isu 1MDB ini, ia seharusnya lebih merangsang lagi untuk kita turun beramai-ramai pada esok hari. 1MDB adalah “bala” dan “kecelakaan” yang membebankan rakyat dan negara.
Untuk itu, mari kita teliti apa kata Mahfuz Omar mengenainya:- (SH 18/11/2016).
LAPORAN AUDIT 1MDB DIRAHSIA: RAFIZI  DIPENJARA, RIZA AZIZ DAN JHO LOW BEBAS MERATA.
1. Isu skandal 1MDB terus menimbulkan persoalan panas masyarakat Malaysia dan antarabangsa.Isu ini terus menjadi hangat apabila Mahkamah Sesyen Kuala Lumpur menjatuhkan hukuman penjara 18 bulan  terhadap Ahli Parlimen Pandan, Rafizi Ramli kerana didapati bersalah memiliki dan mendedahkan laporan pengauditan 1MDB pada Mac lalu dibawah akta rahsia rasmi (OSA).
Rafizi Ramli yang juga Setiausaha Agung PKR dikenakan sabitan jenayah dan hukuman penjara hanya kerana berani mendedahkan penyelewengan dana kerajaan sebaliknya mereka yang terlibat seperti Riza Aziz dan Jho Low dalam salah laku 1MDB membabitkan wang rakyat terus ‘bebas merata’.
2. Kenapa kerajaan pada peringkat awal isu 1MDB didedahkan, PM Najib menafikan wujudnya penyelewengan tetapi apabila didesak, kerajaan memberi jaminan tidak akan menyembunyikan Skandal Negara sebagaimana yang PM Najib kata ‘Nothing To Hide’, tiada apa yang mahu disembunyikan serta PM Najib mengarahkan suatu ‘Audit Khas’ dijalankan oleh Ketua Audit negara dengan meminta semua pihak bersabar menunggu laporan audit selesai.
“Bukannya untuk menghukum mereka yang terlibat dalam skandal kleptokrasi itu, tetapi menghukum individu yang berani menegakkan kebenaran berkaitan 1MDB”.
3. Kini bila laporan audit dah selesai diaudit dan siap untuk menjadi tetapan umum malangnya PM Najib dengan tiba tiba mengklasifikasikan laporan tersebut sebagai rahsia rasmi dibawah Akta Rahsia Rasmi.
Persoalannya apa ‘motif’ PM Najib mengarahkan siasatan audit dilakukan jika untuk dirahsiakan.Untuk apa audit  dilakukan keatas 1MDB kalau tak boleh dimiliki dan diketahui rakyat Malaysia.
Lebih baik dari awal tidak di audit dan apakah perkara yang nak dirahsiakan dari pengetahuan umum?
4. Jika PM Najib yakin yang laporan tersebut tiada unsur rasuah dan penyelewengan mencuri wang 1MDB yang membabbitkan dirinya sendiri apa keperluan untuk dirahsiakan?. Kenapa perlu takut untuk dedahkan kepada umum?
“Saya cabar PM Najib menjadikan dokumen laporan audit 1MDB dibuka untuk tetapan umum.
5. Tindakan meletakan laporan audit 1MDB tersebut sebagai rahsia dibawah Akta Rahsia Rasmi (OSA) membangkitkan keyakinan masyarakat bahawa adanya unsur rasuah,penyelewengan dan perbuatan mencuri wang 1MDB yang dilakukan oleh satu ‘pakatan jahat’ negara dibawah kepimpinan Najib.
“Jika laporan tersebut tidak menjadi dokumen rahsia sudah tentu Rafizi Ramli tidak dijatuhkan hukuman penjara”.
Merahsiakan laporan audit 1MDB dan memenjarakan Rafizi Ramli tidak lain daripada untuk menyelamat dan melindungi pencuri wang 1MDB.
Oh Tanahair Ku..Malaysia!
 “Penyelamat Di Penjara Pencuri Dibela”
DATO’ HJ MAHFUZ HJ OMAR
Ahli Parlimen Pokok Sena.

0

0

votes
Article Rating
Kongsikan artikel ini


RENUNGAN SEBELUM BERSIH 5

Di bawah ini adalah tulisan yang sudah agak lama oleh Mufti Perlis, Dr Mohd Asri Zainal Abidin. Tetapi menjelang perhimpunan aman Bersih 5 esok, tulisan beliau itu mungkin bermanfaat bagi kita semua.
Mudah-mudahan kita sama-sama mengambil iktibar daripadanya. (SH 18/11/2016).
Demonstrasi
Hari ini sesetengah pihak membahaskan tentang demokrasi dan demonstrasi bukan dari ajaran Islam. Bagi saya itu adalah persoalan persepsi bagaimana kita memahami demokrasi dan dalam konteks apa demokrasi itu dilihat.
Kita patut bertanya mereka apakah pemerintahan otokrasi atau kukuh besi itu dari ajaran Islam? Apakah membiarkan pemerintah menghisap darah rakyat tanpa membantah itu dibenarkan oleh Islam?
Persoalan falsafah dan konteks demokrasi dan demonstrasi memang patut dibincang dan dihalusi di sudut fekahnya. Namun adalah tidak adil apabila rakyat bercakap soal demokrasi dan demonstrasi lalu fatwa haram atau bid’ah dikeluarkan, sedangkan ketika pemerintah mengamalkan kuku besi, kezaliman, rasuah dan merompak hasil negara, golongan agama ini muncul dalam media untuk hanya mengingatkan rakyat tentang syurga dan neraka, tetapi tidak pula membaca nas-nas agama yang mengingati pemerintah bahawa kezaliman mereka adalah dosa yang amat besar dan neraka yang bakal menanti.
Apakah agama hanya candu untuk rakyat bawahan supaya dapat melupakan kerakusan orang atasan?! Nabi s.a.w bersabda:
“Sesungguhnya selepasku ini akan adanya para pemimpin yang melakukan kezaliman dan pembohongan. Sesiapa masuk kepada mereka lalu membenarkan pembohongan mereka dan menolong kezaliman mereka maka dia bukan dariku dan aku bukan darinya dan dia tidak akan mendatangi telaga (di syurga). Sesiapa yang tidak membenar pembohongan mereka dan tidak menolongan kezaliman mereka, maka dia dari kalanganku dan aku dari kalangannya dan dia akan mendatangi telaga (di syurga)” (Riwayat Ahmad, al-Nasai dan Ibn Abi ‘Asim. Dinilai oleh al-Albani. (lihat: Ibn Abi ‘Asim, al-Sunnah, tahqiq: Al-Albani, hlm 337-339).
Mengapakah golongan pro-rejim tidak mengingatkan pemimpin mereka tentang hadis Nabi s.a.w: “Allah tidak lantik seseorang hamba itu menguasai sesuatu rakyat kemudian hamba itu mati dalam keadaan dia menipu rakyatnya, melainkan Allah haramkan untuknya syurga” (Riwayat Muslim).
Demonstrasi Aman
Ya, tiada siapa yang bersetuju dengan demonstrasi ganas. Rakyat diharapkan keluar ke jalan dengan aman sebagai tanda bantahan atas kezaliman rejim-rejim mereka. Ia salah satu dari menzahirkan bantahan terhadap kemungkaran. Dalam hadis seorang lelaki datang mengadu kepada kepada Rasulullah s.a.w, katanya:
“Sesungguhnya jiranku menyakitiku”. Sabda Nabi s.a.w: “Keluarkan baranganmu dan letakkannya di jalan”. Maka lelaki itu mengambil barangannya dan letak di jalan. Lalu, setiap orang yang melintas bertanya: “apa yang berlaku kepadamu?”. Dia menjawab: “Jiranku menyakitiku”. Maka mereka berkata: “Ya Allah laknatilah dia, Ya Allah hinalah dia”. Dengan sebab itu, jirannya berkata: “Kembalilah ke rumahmu, aku tidak akan sakitimu lagi”. (Riwayat al-Bazzar dan al-Hakim dalam al-Mustadrak. Ahmad Syakir menilainya sebagai sahih).
Demikian, Nabi mengajar bahawa kadang-kala cara menyelesaikan kezaliman dengan mendapat sokongan ramai di jalan. Bantahan orang ramai boleh menakutkan orang yang zalim. Jika sekadar kezaliman jiran kita boleh bertindak sedemikian, apatahlagi kezaliman rejim yang jauh lebih besar dan sukar disingkirkan.
Pasti sokongan yang lebih besar dan bantahan di jalan yang lebih hebat diperlukan. Apa yang penting, penunjuk perasaan tidak boleh menumpahkan darah sesama umat Islam dan rakyat, juga tidak merosakkan harta awam dan mereka yang tidak bersalah.
Dr MAZA.

0

0

votes
Article Rating
Kongsikan artikel ini


BERSIH 5 TIDAK TERGUGAT

Walaupun berdepan dengan kesukaran kerana banyak jalan menuju ke Dataran Merdeka dilencongkan dan beberapa penggerak Bersih 5 ditahan pihak polis, selain sebelum ini menerima gugatan daripada Kumpulan Baju Merah, demonstrasi aman hari ini langsung tidak tergugat.
Sejak malam tadi dan seawal pagi ini, sudah ramai yang berkumpul di Jalan sekitar Jalan Tuanku Abdul Rahman, Masjid Jamek, Dataran Maybank, kawasan Masjid Negara dan Stesen LRT Bangsar.
Hakikatnya, semangat rakyat tetap tinggi untuk menuntut perubahan dalam negara ini. Halangan dan kesukaran bukan masalah untuk meneruskan perjuangan.
Kepada yang belum turun ke tapak demonstrasi atau masih ragu-ragu, masih sempat untuk sama-sama turun bagi menyertai demostrasi aman ini.
Jangan risau, semuanya akan berjalan dengan aman kerana baju kuning berniat baik terhadap negara dan tentunya mereka jua adalah golongan baik-baik.
Gambar-gambar di bawah ini menceritakan betapa tidak tergugatnya perhimpunan aman Bersih 5 itu.
Menjelang petang, Insha Allah Kuala Lumpur akan bertukar kuning dibuatnya. (SH 19/11/2016).

0

0

votes
Article Rating
Kongsikan artikel ini


LAGI GAMBAR2 BERSIH 5

Tidak disangkal lagi bahawa perhimpunan aman Bersih 5 telah berlangsung dengan jayanya. Semangat rakyat untuk melakukan perubahan dan menukar kerajaan ternampak cukup tinggi.
Secara keseluruhan, di mana saya bermula dari Masjid Jamek, kemudian menyusuri Jalan Tuanku Abdul Rahman sehingga ke Dataran Merdeka dan akhirnya berjalan kaki menuju ke KLCC dengan jalan dipenuhi mereka yang berbaju kuning, dicampur lagi dengan mereka yang tersekat di sekitar Jalan Bangsar dan Masjid Negara, dianggarkan peserta himpunan kali ini tidak kurang daripada 500 ribu orang jumlahnya.
Kawasan KLCC dan jalan-jalan sekitarnya petang tadi seolah-olah telah ditakluk oleh baju kuning.
Tanda-tanda perubahan dalam PRU 14 nampaknya semakin nyata dan gambar-gambar di bawah adalah saksi mata yang jelas lagi nyata untuk menceritakan segala-galanya.
Yang penting hanya perlu mengekalkan semangat dan momentum yang ada sehingga tibanya tarikh pilihanraya. (SH 19/11/2016).

0

0

votes
Article Rating
Kongsikan artikel ini


AL-FATIHAH BUAT SAHABAT BLOGGER DIN TURTLE YANG TELAH MENINGGAL DUNIA

Seorang blogger terkenal dan aktif menulis mengenai politik semasa, khususnya tentang 1MDB, Shaifuddin Mahmud atau lebih dikenali sebagai Din Turtle, meninggal dunia di rumahnya di Kuala Terengganu pada kira-kira jam 6.00 petang tadi (Ahad).
Allahyarham dilaporkan mengadu keletihan dan lenguh badan, lalu meminta isterinya yang baru balik kerja menyapukan minyak panas ke badannya. Tidak lama kemudian, beliau tiba-tiba menghembuskan nafas terakhirnya di sisi isteri kesayangannya.
Jenazah dijangka akan dikebumikan pada jam 10 pagi Isnin di tanah perkuburan    Ladang Tok Pelam, Kuala Terengganu.
Saya beberapa kali sempat bertemu dan berbual-bual dengannya sebelum ini, malah kerap terjumpa dalam beberapa program melibatkan Tun Mahathir dan Muhyiddin Yassin.
Beliau seorang yang baik hati, ramah, tidak sombong, suka bergurau dan amat menyenangkan sebagai seorang kawan.
Sesungguhnya pemergian Din Turtle ini membuatkan kita rasa kehilangan dan merindui tulisan serta kritikannya.
Al-fatihah buat Allahyarham Din Turtle dan takziah kepada keluarganya, mudah-mudahan rohnya ditempatkan di kalangan orang-orang beriman dan beramal soleh. (SH 20/11/2016).

0

0

votes
Article Rating
Kongsikan artikel ini


HOREY, HOREY…IBRAHIM ALI JADI PERDANA MENTERI….

Presiden Perkasa, Ibrahim Ali mengesahkan pihaknya akan meletakkan 50 calon untuk bertanding dalam pilihanraya umum akan datang atas tiket “Barisan Bebas Perkasa.”
Jelas beliau, Perkasa tidak akan menggunakan platform parti politik, sebaliknya kekal sebagai NGO kerana mahu bertindak di luar radar politik tempatan.
Tumpuan kawasan yang akan ditandingi oleh calon “Barisan Bebas Perkasa” ialah majoriti Melayu yang turut ditandingi oleh BN, Pas dan Pakatan Harapan, ujarnya lagi.
Ini tentunya merupakan berita baik bagi orang-orang Melayu. Ini kerana Perkasa merupakan wadah Melayu yang kononnya masih suci dan belum tercemar oleh anasir-anasir luar.
UMNO boleh dikata telah banyak tercemar imej Melayunya kerana di belakang Presidennya, Najib Razak sudah ada Jho Low dan mutakhir ini berbaik-baik pula dengan China.
Jika dikira sebelum ini, UMNO turut gagal memastikan kouta 30 peratus kekayaan negara adalah milik Melayu, malah menjual banyak tanah rizab Melayu kepada syarikat perniagaan milik bukan Melayu.
Pakatan Harapan, jika mengikut tafsiran Perkasa, sudah sah tidak lagi memperjuangkan Melayu kerana ada DAP sebagai ahli komponennya.
Begitu juga dengan PPBM, oleh kerana Tun Mahathir turut berbaik dan selalu duduk semeja dengan Lim Kit Siang, maka perjuangan Melayunya sudah hilang dengan sendirinya.
Demikianlah PPBM daripada kanta mata Perkasa, sehingga Ibrahim Ali sendiri pernah mempersoalkan hala tuju parti yang dipengerusikan oleh Tun Mahathir itu.
Pas pula, mungkin Perkasa susah percaya dengannya. Pendiriannya tidak tetap dan macam nak berbaik dengan semua pihak. Dalam mengata enggan bekerjasama dengan DAP, sebaliknya Pas masih mahu duduk dalam kerajaan negeri Selangor pimpinan PKR yang ada DAP di dalamnya.
Barangkali ini yang menyebabkan Ibrahim Ali dan Perkasa tidak lagi percaya dengan parti Islam itu.
Maka, hanya Perkasa yang masih suci dan belum tercemar kesucian Melayunya. Kalau umpama janda seksi, Perkasa adalah janda suci yang kematian suami kerana diserang sakit jantung sebelum sempat menikmati malam pertama lagi.
Lalu, kini Perkasa ingin bertanding secara sendirian melawan parti-parti yang turut mendakwa memperjuangkan Melayu juga. UMNO, PPBM, Pas dan Pakatan Harapan semua mahu dilawannya.
Bertanding di 50 kerusi, bermakna Perkasa perlu ada modal sekurang-kurangnya sebanyak RM50 juta untuk membiayai kempen dan pelbagai belanja lainnya.
Itu hanya jika dikira belanja hangus paling minimum  RM1 juta diperlukan untuk satu kawasan pilihanraya.
Harap-harap  ada Pak Arab pemurah sedia memberi derma kepada Ibrahim Ali  dan tidaklah sampai beliau menerima dana daripada Soros untuk tujuan itu.
Berdasarkan kecelaruan dan berpecahnya orang Melayu sendiri disebabkan oleh banyaknya parti politik selama ini (setidak-tidaknya mengikut anggapan Ibrahim Ali), maka peralihan kepercayaan pengundi kepada Perkasa amat tinggi.
Dengan adanya PPBM, UMNO yang dalam pilihanraya lepas menang sebanyak 88 kerusi Parlimen, mungkin terpaksa akur bahawa sebahagian kerusinya akan jatuh ke tangan parti baru itu.
Mungkin akhirnya UMNO hanya mampu menang di bawah 40 kerusi saja. Begitu juga dengan PPBM, jumlah kerusi dimenanginya barangkali sama atau mungkin lebih rendah berbanding UMNO.
Pas sudah tentu jauh lebih rendah daripada itu kemenangannya. Mungkin sekitar 20 atau 25 kerusi saja. Pakatan Harapan yang dianggotai oleh PKR, DAP dan Amanah, walaupun dijangka menang banyak kerusi, tetapi kebanyakannya ialah di kawasan bukan Melayu, di bandar-bandar dan tidak mampu menubuhkan kerajaan.
Memandangkan kepada kecelaruan, perpecahan dan keinginan berubah kepada sesuatu yang baru di kalangan pengundi Melayu, Perkasa akan menang antara 45 hingga 48 daripada 50 kerusi yang ditandinginya.
Oleh kerana tiada pihak mampu menubuhkan kerajaan dan sebuah kerajaan campuran perlu dibentuk, maka  Ibrahim Ali daripada “Barisan Bebas Perkasa” yang menang paling banyak kerusi dipersetujui untuk dilantik sebagai Perdana Menteri baru bagi Malaysia.
Horey….Hidup Melayu…Hidup Melayu..
Horey…Hidup Melayu…Hidup Melayu…
Bangun..bangun…bangunlah….dah nak malam dah ni….
Ahhh…mengigau lagi di petang-petang begini!! (SH 20/11/2016).

0

0

votes
Article Rating
Kongsikan artikel ini


NAJIB MELAWAK LAGI….

Setiap kali berada di luar negara, selalu saja Najib Razak membuat lawak jenaka untuk mengulas perkara-perkara yang berlaku di dalam negara.
Di Jepun minggu lalu, Najib berbangga memberitahu media di sana bahawa beliaulah orang pertama yang mengarahkan siasatan dijalankan mengenai 1MDB.
Bukankah lawak kenyataan itu kerana hakikatnya semua orang tahu tiada apa-apa tindakan yang nampak sehingga ini tentang 1MDB, meskipun siasatan di Singapura, Amerika Syarikat dan Switzerland sudah kelihatan hasilnya dan ada yang sudah dihukum penjara.
Sebaliknya juga, apa yang terjadi ialah Peguam Negara dibuang, beberapa anggota kabinet dipecat, kacau-ganggu terhadap pegawai SPRM, Ketua Pesuruhjaya SPRM ditukar, pegawai-pegawai Bank negara diugut dan macam-macam lagi.
Dalam keadaan begitu pun, Najib masih mahu berbangga bahawa beliaulah orang pertama yang mengarahkan siasatan dijalankan terhadap 1MDB.
Ini betul-betul lawak dol…
Ketika di Peru semalam pula, beliau membuat tafsiran bahawa rakyat sudah bosan dengan Kumpulan Bersih dan promosi perhimpunan itu yang tidak memberi faedah kepada negara.
Ini pun sekali lagi lawak jenaka juga kerana bila masa rakyat sudah bosan perhimpunan Bersih?
Daripada mana Najib mendapat maklumat sedemikian?
Daripada laporan TV3, Utusan atau Salleh Said Keruak?
Jika Najib jujur dan meminta pandangan mereka yang biasa pergi ke Stadium Bukit Jalil atau Shah Alam untuk menonton bolasepak dan membandingkannya dengan kehadiran dalam perhimpunan Bersih 5 semalam, beliau pasti dapat menilai sama ada rakyat sudah bosan atau sebaliknya.
Mereka itu tentu dapat membezakan antara angka 15,500, 20 ribu,  40 ribu atau kononnya sambutan Bersih 5 kali ini hambar atau sebaliknya.
Begitulah Najib selalunya…hanya di luar negara beliau berani berlagak dan bersuara gegak gempita seolah-olah pemimpin suci, sedangkan di dalam negara sendiri, bukan saja beliau mengelak berforum atau menjawab di Parlimen, malah orang yang menyentuh tentang 1MDB di Dewan Rakyat pun diancam dengan siasatan dan hukuman penjara.
Ketika di dalam negara ratusan ribu rakyat bangun mahu menolaknya dan jika setiap yang hadir semalam ada lagi lima kawan-kawan atau saudara mara di belakang mereka, tetapi di luar negara Najib masih mahu mengatakan mereka sudah bosan untuk bangkit bersuara.
Sekali lagi, lawak dol…kali ini baju merah pun tentu turut ketawa sama.
Apa pun tafsiran Najib mengenai perhimpunan semalam, rakyat sebenarnya tidak pernah bosan untuk menyingkirkan pemimpin yang dikenali dunia sebagai kleptokrat atau selalu disebut oleh Tun Mahathir dan Lim Kit Siang sebagai pencuri, perompak dan penyamun.
Sejak zaman berzaman dan banyak dicatat dalam sejarah, pemimpin yang sedemikian tidak perah selamat akhirnya.
Teruslah Najib melawak lagi ketika di luar negara, tetapi rakyat tidak buta untuk membezakan antara hitam dengan putih dan antara kaca dengan permata. (SH 20/11/2016).

0

0

votes
Article Rating
Kongsikan artikel ini


HABIS….KALAU BUKAN BERCAKAP, APA LAGI KERJA ZAHID HAMIDI?

Kerja asas pemimpin politik ialah bercakap. Mereka bukan saja perlu bercakap mempromosi diri sendiri dan menarik sokongan, bahkan juga untuk menyerang pihak lawan.
Bagi pemimpin politik yang berjawatan dalam kerajaan, mereka harus bercakap mengenai dasar yang mahu dilaksanakan, menjelaskan mengenai isu-isu semasa, menjawab persoalan serta kekeliruan dan seumpamanya.
Tidak sah menjadi pemimpin politik jika tidak bercakap, malah kepandaian atau kepetahan bercakap seringkali menjadi suatu kelebihan bagi orang politik.
Berjumpa dengan rakyat, menghadiri mesyuarat, merasmikan program, hadir ke Parlimen, sembang di kedai kopi dan macam-macam lagi, semua yang diperlukan ialah bercakap.
Dengan hakikat demikian, kita tidak pernah mendengar orang bisu menjadi pemimpin politik, menteri atau ketua kerajaan. Gus Dur yang yang buta tapi tidak bisu, malah pernah diangkat menjadi Presiden Indonesia.
Berbeza dengan pegawai kerajaan, mereka adalah pelaksana atau menjalankan arahan yang diputuskan oleh pemimpin politik. Keperluan bercakap tidak menjadi keutamaan bagi mereka.
Sebab itu, apabila Timbalan Perdana Menteri merangkap Menteri Dalam Negeri, Ahmad Zahid Hamidi enggan menjawab soalan wartawan mengenai penahanan Ketua Bersih, Maria Chin Abdullah di bawah Sosma, sebaliknya menghalakan kepada Ketua Polis Negara dan Peguam Negara untuk memberi penjelasan, ramai yang jadi kehairanan.
Untuk isu itu, kami minta Peguam Negara dan Ketua Polis Negara untuk menjawab, saya tidak mahu sentuh hal ehwal operasi mereka, demikian kata Zahid lagi.
Mengapa Zahid enggan menjawab? Kenapa mahu diserahkan kepada Ketua Polis Negara dan Peguam Negara untuk menjelaskannya?
Bukankah menjawab persoalan mengenai penahanan Maria Chin itu merupakan tanggungjawab sebagai pemimpin politik yang mengetuai kementerian berbanding pegawai kerajaan?
Jika menteri tidak mahu menjawab kepada orangramai, sebaliknya mahu diserahkan kepada pegawai kerajaan melakukannya,  apa pula kerja pemimpin politik yang mengetuai kementerian dan bertanggungjawab terhadap sesuatu jabatan itu?
Apakah pemimpin politik hanya suka mengumumkan kepada orangramai sesuatu perkara yang baik-baik saja seperti berkaitan projek, perbelanjaan bilion-bilion, pengumuman kemasukan pekerja asing dan seumpamanya saja?
Dalam kes penahanan Maria Chin, meskipun ia merupakan operasi yang diputuskan oleh pihak berkuasa, mustahil Zahid Hamidi sebagai Timbalan Perdana Menteri dan Menteri Dalam Negeri, lebih-lebih lagi di ketika ini Perdana Menteri tidak berada dalam negara, tidak tahu langsung atau tidak dimaklumkan mengenainya.
Dalam hal yang sama, siapa yang menandatangani penahanan Maria Chin di bawah Sosma itu?
Jadi, mengapa Zahid Hamidi susah sangat untuk memberi jawapan bagi kepentingan orangramai mengetahuinya, sebaliknya perlu dihalakan kepada Ketua Polis Negara dan Peguam Negara untuk memberi penjelasan? (SH 21/11/2016).

0

0

votes
Article Rating
Kongsikan artikel ini


MENTERI SSK JADI "MABUK KETUM" DEK PENANGAN BERSIH 5?

Satu-satunya menteri UMNO yang ternampak paling susah hati dan tidak tenteram jiwanya selepas perhimpunan Bersih 5 ialah Salleh Said Keruak, pemimpin yang ditanggapi ramai dilantik menganggotai kabinet bukan kerana kelayakan dan kewibawaan, sebaliknya hanya disebabkan bijak mengambil kesempatan berikutan krisis antara Najib Razak dengan Tun Mahathir Mohamad.
Hanya dalam tempoh dua hari, kenyataan dan pemikirannya terlihat jauh berbeza yang jelas menunjukkan kecelaruan dan ketidak-tenteraman jiwa terhadap perhimpunan Bersih 5.
Nasib baik beliau sudah tua dan berusia, jika budak-budak remaja yang berkelakuan sebegitu rupa, sudah tentu tanggapannya ialah  mabuk ketum sebagai puncanya.
Beberapa jam selepas perhimpunan Bersih 5 berakhir, Salleh menulis di blognya dengan menyalahkan kehadiran yang rendah dalam perhimpunan itu disebabkan oleh Tun Mahathir.
“Kesan penyertaan Tun Mahathir dan kroninya dalam Bersih 5 menyebabkan jumlah kehadiran menurun hampir 97 peratus.
“Orang Melayu melihat melalui agenda pentingkan dirinya sendiri dan enggan hadir. Dan ribuan orang Cina yang menghadiri Bersih tahun lalu meluat dengan kehadiran Tun Mahathir, lalu memilih untuk duduk di rumah, ” tulisnya lagi.
Beliau turut membandingkan angka kehadiran dalam Bersih 5 yang dianggarkan pihak polis seramai 15,500 dan sebuah portal yang menyebut seramai 41,000 dengan kehadiran dalam Bersih 4 yang dianggarkan berjumlah 500 ribu orang.
Kesimpulannya, bagi Salleh Said Keruak atau SSK, perhimpunan Bersih 5 adalah gagal dan tidak mendapat sambutan.
Bagaimanapun, hari ini Salleh menulis lagi di blognya dengan berkata, kehadiran yang besar dalam perhimpunan yang dianjurkan oleh pembangkang bukanlah kayu ukur kepada sokongan rakyat.
Katanya, jika kehadiran dalam perhimpunan menjadi ukuran, pembangkang sepatutnya sudah menang pilihanraya pada tahun 1999 lagi.
Sebaliknya, kata beliau, rakyat lebih gemar melihat mengenai rancangan dan dasar kerajaan serta jaminan masa depan untuk mereka.
Kita tidak harus menang sorak, kampung tergadai,” ujarnya.
Jika dilihat daripada kedua-dua tulisan itu, ia jelas mempunyai maksud yang berbeza. Dalam tulisan pertama, beliau cuba memberitahu bahawa Bersih 5 tidak mendapat sambutan serta lebih ramai yang memilih duduk di rumah dan kegagalan itu berpunca daripada Tun Mahathir.
Dalam tulisan kedua pula beliau cuba menggambarkan bahawa kehadiran yang ramai bukan kayu ukur kepada sokongan rakyat dan penentu kemenangan dalam pilihanraya.
Dalam hal ini, apakah pemahaman sebenar Salleh mengenai kehadiran dalam Bersih 5 kali ini – tidak ramai dan gagal atau telah mendapat sambutan yang hangat dan berjaya?
Sebagai Menteri Komunikasi dan Multimedia yang mana beliau boleh dianggap sebagai “Bapa Propaganda” kepada Najib, UMNO dan BN, apa yang sebenarnya yang cuba disampaikannya dan yang mana satu tulisannya itu boleh dipakai?
Mengapa hanya dalam tempoh dua hari fikirannya sudah berubah? Bukankah kita mesti konsisten dengan pendirian?
Adakah ia disebabkan susah hati dan tidak tenteram jiwa tentang hampirnya hilang kuasa dan baru disedarinya bahawa rakyat semakin berani menunjukkan penolakan terhadap Najib?
Bolehkah dipercayai lagi tulisan Salleh seterusnya yang jelas tidak lebih  umpama sebuah cerita rekaan daripada bilik berhawa diingin semata-mata? (SH 21/11/2016).

0

0

votes
Article Rating
Kongsikan artikel ini


DEMO BERSIH 7 DI 700 LOKASI DI SELANGOR, JAMAL BAKAL CATAT REKOD
DUNIA…

Selepas bebas dari tahanan polis selama empat hari dan mengaku tidak mandi dalam  tempoh itu, Jamal Mohd Yunus yang merupakan Ketua Kumpulan Baju Merah lantas mengumumkan kempen baru Bersih 7 yang akan dimulakannya esok.
Tidak seperti gerakan mereka sebelum ini yang hanya bertujuan mengganggu demonstrasi aman baju kuning  anjuran Bersih 2.0, sebaliknya kali ini ia bertujuan untuk membantu UMNO dan BN menawan kembali Selangor yang kini ditadbir oleh Pakatan Harapan.
Katanya, rakyat Selangor perlu diselamatkan daripada kerajaan negeri sekarang yang mendustai rakyat berikutan banyak janji dalam manifesto PRU 13 dan PRU 13 yang belum ditunaikan lagi.
Jamal turut mengumumkan, demonstrasi Bersih 7 akan dimulakan di Bangunan SUK Selangor di Shah Alam pada jam 3.00 petang esok dan kemudian akan diadakan di 700 lokasi di seluruh negeri itu.
Perghhh…700 lokasi untuk berdemo? Biar betul?
Oleh kerana Selangor mempunyai 22 kawasan Parlimen dan 56 kawasan Dewan Undangan Negeri, pastinya 700 lokasi untuk demonstrasi Bersih 7 itu akan merebak hingga ke bandar-bandar kecil dan juga ceruk-ceruk kampung di seluruh negeri itu.
Sudah tentu juga ini adalah demonstrasi paling besar jumlahnya dan suatu kejayaan gemilang bagi sesebuah NGO  seperti Baju Merah dan tidak diragui lagi merupakan satu rekod dunia serta layak disenaraikan dalam “Rekod Dunia Guinness”.
Dengan kejayaan menganjurkan 700 demonstrasi itu, Jamal secara automatik layak diisytiharkan sebagai satu lagi keajaiban baru di dunia ini. Bermakna kini sudah ada lapan benda ajaib di muka bumi ini.
Tidak ada mana-mana NGO di dunia ini, dulu, kini dan selamanya – pernah mengadakan demonsrasi sehingga di 700 lokasi banyaknya. Hanya Baju Merah mampu melakukannya.
Juga, dulu, kini dan selamanya – tidak ada mana-mana manusia mampu menggerakkan demonstrasi sebanyak 700 lokasi  melainkan hanya Jamal.
Kata orang Indonesia, hebat bener Jamal ini….
Itu baru ilham yang diperolehinya kerana tidak mandi selama empat hari. Bayangkan jika beliau tidak mandi selama seminggu atau lebih daripada itu.
Jawatan menteri  apa agaknya sesuai untuk Jamal? (SH 22/11/2016).

0

0

votes
Article Rating
Kongsikan artikel ini


KESIAN UMNO….

Selepas perhimpunan Bersih 5 yang terbukti mendapat sambutan cukup ketara daripada rakyat berbilang bangsa, bersungguh benar nampaknya UMNO mahu bekerjasama dengan Pas.
Dalam waktu terdekat ini saja sudah dua pemimpin UMNO menyuarakan perlunya kerjasama itu demi perpaduan Melayu kononnya.
Dalam Perhimpunan Agung UMNO minggu depan, seruan ke arah kerjasama itu yang sebenarnya hanya untuk menyelamatkan nyawa dan mengelakkan kalah pilihanraya pasti lebih berdegar-degar lagi dentum-dentamnya.
Kesian…walaupun berkuasa sudah lama dan wang pula ada beribu-ribu juta, tapi masih lagi merintih-rintih mengharapkan cinta lama…
Malangnya, Pas sehingga ini belum tergerak hati lagi untuk menerima gamitan cinta daripada UMNO, sang kekasih lama itu.
Pemimpin-pemimpin Pas bukan saja menolak untuk bergabung, bahkan bekerjasama pun tak mahu juga.
Malah, diminta pula UMNO dibubarkan dan semua ahli-ahlinya disyaratkan masuk Pas sebagai cara untuk bersama.
Kehkehkeh…..(SH 22/11/2016).

0

0

votes
Article Rating
Kongsikan artikel ini


SALLEH SAID KERUAK, PENGAMPU TERBAIK & TERHEBAT DUNIA!!

Di Malaysia ketika ini, tidak ada yang lebih hebat pengampuannya terhadap Najib Razak, melainkan hanya seorang iaitu Salleh Said Keruak.
Semua pemimpin lain yang pernah turut menjadi pengampu dan pembodek Najib, kini sudah jauh ditinggalkan oleh Menteri Komunikasi dan Multimedia itu.
Sejak sebelum dilantik menteri, kemudian dijadikan menteri, seterusnya diberi pula jawatan Bendahari Agung UMNO, siri pengampuannya tidak pernah berhenti, malah terus cemerlang, gemilang dan terbilang serta makin menjadi-jadi.
Terbaru, ketika tersebar video ucapan Presiden Amerika Syarikat, Barack Obama  di Sidang APEC di Peru baru-baru ini yang antara lain menyebut tentang penyaluran dana pembangunan ke dalam akaun bank Swiss dan Tun Mahathir Mohamad kemudian menulis di blognya mengatakan ia merupakan sindiran kepada Najib, Salleh sebaliknya dengan pantas menidakkan dakwaan itu.
Malah Salleh menegaskan pula, ucapan Obama itu mungkin ditujukan kepada Tun Mahathir sendiri.
Kahkahkah….
Tanpa mengira logik atau tidak, betul atau salah, masuk akal atau di luar akal hujah-hujahnya, yang mustahak ialah Salleh mesti menunjukkan beliau mengeluarkan suaranya.
Dan itulah hebatnya Salleh. Ketika pengampu dan pembodek lain memilih untuk berdiam jika sesuatu dakwaan terhadap Najib itu kelihatan benar, Salleh sebaliknya tetap menunjukkan skil mengampunya yang tersendiri.
Dalam kes ucapan Obama, tentu tidak logik jika ucapan Obama mahu disasarkan kepada Tun Mahathir kerana bekas Perdana Menteri itu tidak pernah terkait apa-apa dengan bank di Swiss sebelum ini.
Tetapi, Najib dan 1MDB bukan saja diperkatakan di seluruh dunia mengenai penyaluran wang menggunakan bank Swiss, malah dua cawangan bank Swiss di Singapura juga diarahkan tutup angkara syarikat pelaburan itu.
Selain itu, tidak ada mana-mana pemimpin dunia lain yang boleh dikaitkan dengan pelencongan dana syarikat milik negara sebagaimana nama Najib diperkatakan, malah disebut sebagai Malaysian Official 1 dalam kertas mahkamah saman sivil Jabatan Kehakiman Amerika Syarikat.
Lagi pun, tentulah “amat amat amat” tidak masuk akal bagi Obama mahu menuju atau menyasarkan nama Tun Mahathir dalam ucapannya kerana beliau sudah pun bersara sebagai Perdana Menteri sejak 2003 lagi. Berucap di Sidang APEC, sudah tentu sasaran Obama ialah pemimpin semasa yang sedang berkuasa.
Untuk itu , sesiapa pun akan mentafsirkan ucapan Obama itu dituju dan disindirkan kepada Najib. Seluruh dunia juga pasti tidak sukar memahaminya.
Namun sebagaimana disebut tadi, itulah hebatnya Salleh Said Keruak. Tanpa rasa malu, jauh sekali rasa bersalah, Najib bukan saja tetap dipertahan dan dibelanya, walaupun dalam keadaan disindir secara terang dan nyata oleh Obama, malah dengan selambanya mengatakan ia mungkin ditujukan kepada Tun Mahathir.
Dengan kehebatan Salleh Said Keruak yang dianggap luar biasa itu, logik atau tidak hujah-hujahnya semua belakang kira, barangkali sudah sampai masanya semua kata-kata mengampunya selama ini dikumpul dan dibukukan oleh para pengkaji sejarah untuk tatapan generasi akan datang supaya sesiapa yang ingin menjadi pengampu atau mempelajari teknik-tekniknya, dapat belajar daripada khazanah yang ditinggalkannya itu.
Jika tidak, Malaysia mungkin kepupusan pengampu di masa-masa akan datang nanti. (SH 23/11/2016).

0

0

votes
Article Rating
Kongsikan artikel ini


USUL AKTA 355 HANYA DIBACA, TIDAK DIBAHAS, TIDAK DIUNDI – IKHLASKAH
UMNO KEPADA PAS?

Timbalan Perdana Menteri, Ahmad Zahid Hamidi akhirnya memberi jaminan usul persendirian Hadi Awang berkaitan Akta 355 untuk memperkasa mahkamah syariah akan dibentangkan sama ada pada Rabu atau Khamis ini.
Selaku Ketua Whip BN, Zahid juga semalam menganjurkan sessi taklimat kepada Ahli-Ahli Parlimen berhubung usul tersebut.
Tetapi berdasarkan suara-suara yang kedengaran di Parlimen, kebarangkaliannya ialah Hadi akan diberi ruang untuk membentangkannya pada Khamis iaitu hari terakhir sessi Parlimen yang sedang berlangsung sekarang.
Adakah usul itu tersebut selepas dibentang oleh Hadi akan dibahas dan kemudian diundi untuk ditentukan sama ada diluluskan atau sebaliknya?
Sebenarnya tidak.
Seorang Ahli Parliman Pas, Dr. Nik Maizan Nik Mohamad dari Pasir Puteh sendiri mengesahkan bahawa dalam taklimat yang dihadirinya bersama Zahid semalam bahawa usul tersebut hanya dibentangkan untuk kelulusan bagi bacaan kali pertama saja.
Ia kemudian, katanya, akan diangkat oleh kerajaan untuk dibahaskan pada  sessi Parlimen tahun hadapan.
Membawa usul tersebut untuk dibahaskan pada tahun hadapan tidaklah mengejutkan, malah bersesuaian dengan pengumuman Zahid mengenai pembentukan sebuah jawatankuasa pemilihan bagi tujuan memberi penjelasan terperinci berhubung pindaan akta tersebut.
Saya sendiri akan membawa kepada kabinet untuk mendapat persetujuan tentang cadangan penubuhan jawatan itu, kata Zahid lagi.
Persoalan yang timbul di sini ialah mengapa hanya sekarang baru dicadangkan penubuhan jawatankuasa pemilihan untuk memberi penjelasan itu sedangkan Hadi telah diberi kebenaran membentangkan usul persendirian itu buat kali pertama pada Mei lagi?
Kenapa jawatankuasa itu tidak ditubuhkan sebelum ini lagi jika benar pindaan Akta 355 itu mahu dilulus dan dilaksanakan?
Kenapa tiba-tiba hanya sekarang?
Adakah hanya setelah Hadi Awang baru-baru ini mengatakan Pas sentiasa terbuka untuk bekerjasama dengan parti-parti pembangkang bagi tujuan satu lawan satu menentang BN, maka baru UMNO dan kerajaan tergerak hati untuk memulakan langkah menggerakkan usul persendirian Presiden Pas itu?
Dalam pada itu, berapa lama pula jawatankuasa pemilihan itu akan selesai melaksanalan tugas dan puas hati dalam memberi penjelasan?
Apakah mungkin perbahasan dan pengundian usul Akta 355 itu sempat dibawa pada sessi Parlimen pertama tahun depan yang dijangka pada Mac atau akan dianjak lebih lewat daripada itu?
Atau penubuhan jawatankuasa itu merupakan satu lagi helah untuk menangguhkan perbahasan dan pengundian Akta 355 itu, tetapi dalam masa yang sama merupakan senjata UMNO untuk menjauhkan  Pas daripada terus mengadakan rundingan kerjasama dengan parti-parti pembangkang lain untuk matlamat satu lawan satu?
Tidak mustahilkah sehingga tibanya tarikh PRU 14  pun, perbahasan dan pengundian hanya angan-angan?
Apakah Najib dan UMNO benar-benar sanggup memberi ruang untuk Akta 355 itu didebat dan diluluskan sedangkan MCA, MIC, Gerakan, PBB, PBS dan beberapa parti lain sentiasa berkeras menolaknya?
Jika didebat dan dilakukan undian pula,  apakah semua Ahli Parlimen UMNO sedia menyokongnya di ketika mereka tahu rakan-rakan bukan Islam yang selama ini bersama mereka tetap menolak usul itu?
Akhirnya, ikhlaskah UMNO dalam soal Akta 355 yang pihak bukan Islam percaya ia merupakan laluan ke arah hudud atau Pas bakal terpedaya lagi? (SH 23/11/2016).

0

0

votes
Article Rating
Kongsikan artikel ini


BERPECAHKAH BN SELEPAS AKTA 355?

Hari ini Presiden Pas, Hadi Awang dijadual membentangkan usul persendirian Akta 355 bagi tujuan memperkasa mahkamah syariah di Parlimen setelah ia mendapat lampu hijau daripada kerajaan.
Usul itu tidak sukar difahami niat politik di sebaliknya kerana biasanya usul berkaitan kerajaan akan dibawa sendiri oleh parti pemerintah, bukan diserahkan kepada parti pembangkang seperti Pas untuk mengusulkannya.
Kenapa UMNO dan kerajaan sendiri selama ini tidak pernah terfikir untuk memperkasa mahkamah syariah sedangkan mereka tentunya lebih tahu dan arif mengenainya?
Lantaran tujuan UMNO dan kerajaan dalam hal ini lebih bersifat politik iaitu untuk memikat hati Pas, maka sudah tentu yang ditunggu-tunggu juga ialah kesan politik daripada usul tersebut?
Apakah selepas ini hubungan UMNO dan Pas menjadi lebih akrab tautannya dan akan saling berganding bahu, secara rasmi atau untuk memastikan berlakunya pertembungan tiga penjuru bagi menghadapi PRU 14 akan datang?
Apakah Pas akan terus menutup pintu rundingan dengan parti-parti pembangkang lain di mana sebelum ini mereka pernah menyatakan sentiasa terbuka dengan matlamat satu lawan satu untuk sama-sama  menumbangkan UMNO dan BN?
Dalam masa yang sama, bagaimana pula dengan dengan kedudukan BN sendiri setelah usul itu dibentangkan, meskipun perbahasan dan pengundian bagi kelulusannya dijangka dianjakkan ke tahun depan?
Apakah parti-parti bukan Islam seperti MCA, MIC, Gerakan, PBS dan SUPP yang selama ini menentang usul itu masih mahu kekal bersama BN?
Jadikah menteri-menteri MCA, MIC dan Gerakan mengundurkan diri daripada kabinet sebagaimana janji mereka sebelum ini?
Sementara beberapa pemimpin komponen BN lain menentang usul itu berasaskan hujah ia bertentangan dengan Perlembagaan Persekutuan, Presiden MCA, Liow Tiong Lai pula menganggapnya sebagai “cek kosong” ke arah perlaksanaan hudud.
Tergugatkah sokongan BN daripada pengundi di Sarawak berikutan Ketua Menteri, Adnan Satem telah pun mengarahkan Ahli-Ahli Parliman Bumi Kenyalang tidak memberi sokongan kepada usul Hadi yang mendapat restu UMNO itu?
Di antara Pas dengan rakan-rakan bukan Islam dalam BN, siapakah yang akhirnya lebih menjadi keutamaan bagi Najib dan UMNO? (SH 24/11/2016).

0

0

votes
Article Rating
Kongsikan artikel ini


BETULKAH BEGITU, NIZAR NAJIB?

Kata anak Perdana Menteri yang bernama Nizar Najib, selagi kita berada di pihak yang benar dan tidak buat salah, tiada apa-apa yang perlu kita takutkan.
Sehubungan itu, katanya, beliau tidak bimbang dengan tuduhan-tuduhan liar terhadap keluarganya kerana mereka di pihak yang benar.
Betulkah begitu?
Pernahkah beliau  bertanya kepada ayahnya, Najib Razak mengapa memecat Peguam Negara, mengapa beberapa menteri dibuang, mengapa tidak menyaman WSJ, mengapa mengOSAkan laporan audit 1MDB, mengapa tidak berani menjawab soalan tentang 1MDB di Parlimen, mengapa menolak MLA yang dipohon oleh Peguam Negara Switzerland dan puluhan mengapa lagi yang perlu dijawab dengan jujur dan ikhlas.
Selagi tidak mendapat jawapan yang sebenar daripada ayahnya sendiri kepada persoalan-persoalan tersebut, bagaimana Nizar begitu yakin keluarganya berada di pihak benar?
Adakah Nizar benar-benar faham maksud ungkapan “selagi kita berada di pihak yang benar dan tidak buat salah, tiada apa-apa yang perlu kita takutkan” itu?
Adakah ayahnya memiliki ciri-ciri seperti yang disebutnya itu?
Pernahkah juga Nizar mendengar Najib melafazkan ungkapan “berani kerana benar, takut kerana salah” sejak meletusnya isu 1MDB dan di dalam akaun peribadi ayahnya ada wang sebanyak RM2,600 juta? (SH 24/11/2016).

0

0

votes
Article Rating
Kongsikan artikel ini


JANGANLAH BERHIMPUN, TUAN GURU….NANTI MENYUSAHKAN RAKYAT!!

Berhubung perhimpunan Bersih 5 pada 19 November lalu, Hadi Awang menyifatkan ia sebagai merugikan rakyat dan mengganggu ketenteraman awam.
Tetapi, susulan usul Akta 355 yang ditangguhkan sendiri oleh Presiden Pas itu ke tahun hadapan, beliau kemudian mengumumkan untuk  mengadakan perhimpunan secara besar-besaran berkaitan perkara itu pada suatu tarikh yang akan ditentukan kemudian.
Kita tunggu dan lihat, Pas akan mengadakan perhimpunan raksasa mewakili pelbagai parti politik dan NGO, tambah Hadi lagi.
Ehhh…tak menyusahkan rakyat ke nanti, Tuan Guru? (SH 25/11/2016).

0

0

votes
Article Rating
Kongsikan artikel ini


SETIA 101 PERATUS, ADAKAH ZAHID HAMIDI MULA BERASA TIDAK DIPERCAYAI?

Ahmad Zahid Hamidi yang baru-baru ini mengusulkan agar Perlembagaan UMNO dipinda untuk memaktubkan jawatan Pemangku Timbalan Presiden yang sudah tentu dengan maksud agar jawatan itu mesti disandang oleh Naib Presiden yang mempunyai undi tertinggi,  kini tiba-tiba menegaskan kesetiaannya kepada Najib Razak adalah 101 peratus.
Kata Timbalan Perdana Menteri itu, beliau setia 101 peratus kepada Najib dan sentiasa bersedia untuk membantu Perdana Menteri dan Presiden UMNO dalam kerajaan dan juga parti.
Dalam waktu yang sama, Zahid juga berkata, beliau tidak memikirkan soal jawatan, sebaliknya berserah kepada ketentuan Allah dalam menentukan perjalanan kejaya politiknya.
“Saya hanya makan di pinggan yang ada di depan saya, nasi dan lauk yang dihidangkan kepada saya saja. Saya tidak akan pergi ke meja lain untuk mengambil lauk dan nasi, walaupun nasi dan lauk di pinggan saya tidak cukup.
“Ertinya saya akan berada di suatu keadaan di mana saya harus hormati institusi yang ada, dan jika berlaku ia adalah mengikut ketentuan Allah,” ujar Zahid berfalsafah.
Mengapa tiba-tiba saja Zahid menyatakan kesetiaannya kepada Najib adalah 101 peratus?
Tidakkah ia ternampak berlebih-lebihan untuk menunjukkan bahawa beliau seorang yang benar-benar setia kepada Najib?
Mengapa Zahid tidak mengatakan kesetiaannya hanya mutlak 100 peratus saja?
Bolehkah dipercayai sepenuhnya orang yang menyatakan kesetiaan secara berlebih-lebihan itu?
Jika diumpamakan seperti gelas, mengisi air sehingga 101 peratus bermakna melebihi muatan dan pasti akan menyebabkan ia melimpah serta akhirnya mengotorkan meja makan?
Jadi, apa maksud Zahid dengan  setia 101 peratus itu – pernyataan rasa bimbang kehilangan jawatan atau cuba-cuba memberi amaran?
Selain itu, apakah Zahid mula merasakan dirinya semakin kurang dipercayai oleh Najib sehingga perlu mencetuskan idea mahu jawatan Pemangku Timbalan Presiden UMNO segera dimaktubkan dan kemudian berlindung pula dengan kesetiaan yang digembar-gemburkan sehingga 101 peratus bertujuan untuk memastikan kedudukannya lebih selamat?
Kenapa sehingga ini Najib dan Hishammuddin yang merupakan Naib Presiden UMNO dengan undi nombor tiga masih tidak memberi apa-apa reaksi berhubung cadangan mahu memaktubkan jawatan Pemangku Timbalan Presiden itu?
Setujukah dua saudara sepupu itu terhadap usul yang mahu dicadangkan Zahid?
Sementara Zahid mengatakan beliau tidak akan pergi ke meja lain untuk mengambil nasi dan lauk, walaupun nasi dan lauk di pinggannya tidak cukup, tidakkah cadangan meminda Perlembagaan yang dicetuskannya itu menunjukkan beliau juga “teringin”  kepada nasi dan lauk di pinggan lain yang tidak bertuan?  (SH 25/11/2016).

0

0

votes
Article Rating
Kongsikan artikel ini